text:
1. Redaktørurin skrivaði
Framtíðin hjá tí enn einasta flogfelagnum, ið røkir Føroya-flúgving, hevur sjálvsagt stóran almennan áhuga - líka sjálvsagt fær søgan um ætlaðu einskiljingina høga tíðindaraðfesting í Degi og Viku.
2. Eg skrivaði hesa viðmerking
Um Atlantsflog og privatiseringin av felagnum skal hava høga raðfesting, so haldi eg tit eisini skulu taka fatt uppá kappingina á flúgvi-økinum. Tit eiga framhaldandi heldur at fokusera uppá flúgvingina og kundarnar enn felagið Atlantsflog, og uppá at kappingin ikki verður avmarkað ella avlagað, so hon kann gerast til gagns fyri kundarnar. Ein ítøkiligur spurningur at taka upp er súluskipanin.
Bonus-skipanin hjá SAS var í síni tíð ein tann fyrsta av slíkum slag, og viðvirkandi til at felagið stóð seg so væl tá. Seinnu árini hava norska og svenska kappingarráðið noktað SAS at geva bonus á innanlandsrutunum í teirra londum, tí tað oyðileggur kappingina -- til stóran skaða fyri brúkaran. Danska kappingarráðið hevur mælt til tað sama, men stjórnin hevur ikki fylgt tilmælinum. (Borgarlig stjórn!) Tað er ikki skeivt at siga, at júst bonusskipan seinnu árini hevur verið ein av høvuðsorsøkunum til at SAS hevur havt so trupult við at klára seg í kappingini, tí sterka støðan á marknaðinum, sum skipanin gav, steðgaði menningina av felagnum.
Eg haldi tit áttu at tikið hetta upp, nú FaroeJet er á veg inn á marknaðin. Hóast fólk í einstaka førinum eru ovurfegin at fáa súlu-stempul og ókeypis ferð, tá kortið er fult, er hetta við til at minka kappingina, til skaða fyri sama brúkara. Slík skipan er næstan altíð, og altíð tá talan er um flúgving, til fyrimuns fyri tann størsta útbjóðaran á rutuni.
Tí er tað faktisk óskiljandi, at tað var Mærsk sum byrjaði við bonusskipan á Føroya-rutuni, men har var onkur sum vísti í praksis, at hann ikki dugdi sína teori. Úrslitið er jú eisini, at teir eru ikki longur á Føroya-rutuni. Segði nakar »rettidig omhu«?
So skjótt Mærsk gavst at flúgva, avmarkaði Atlantsflog sína súluskipan. Og merkiligt nokk, ella sum væntað um man sær tað sum eg, hevur Atlantsflog valt at víðka súluskipanina aftur, júst nú FaroeJet er á veg inn á marknaðin.
Ein tilvild? Nei, sjálvandi ikki. Og hetta haldi eg tit eiga at taka upp. Ikki allir búskaparfrøðingar hava so gott skil, tíverri, men í øllum førum seinastu tveir formenninir og fráfarni skrivarin í búskaparráðnum kunnu greiða frá hesum. Har hava tit so byrjanina til eitt innslag, ha?
Skilabesti vinnupolitikkurin er at arbeiða fyri brúkaran og ikki einstakar fyritøkur. Eg vildi vónað, at Vinnumálaráðið skilti sína skyldu at seta forboð fyri kappingaravmarkandi bonus-skipanum, men tilgongdin til privatiseringina av Atlantsflog týðir uppá, at teir hava heilt onnur fyrilit fremst. Ljóspunkt og orsøk at vóna er tó, at nýggi vinnupolitikkurin, sum er lagdur fram til viðgerðar (á papírinum) er eitt framstig í mun til tann gamla, sum einki fantilsi var á, og sum var orsøkin til m.a. at alivinnan fór av knóranum og at Føroyar framvegis ikki hava fingið nakra nevniverda diversificering av vinnulívinum.
3. Redaktørurin svarar
Tað er sjálvandi kappingin um Føroya-flúgvingina, sum hevur áhuga millum fólk, tí bert kappingin kann ávirka prísirnar. Tí er tað eisini rætt, sum Flóvin E skrivar, at vit fyrst og fremst eiga at fokusera upp á flúgvingina og kappingina. Men tað gera vit eisini við at taka fatur í einskiljingar-prosessina - tað er jú upp á sikt tað, ið skal tryggja »fría« kapping á økinum. Og fríggjadagin fór tingið í holtur við ta prosessina, so raðfestingin av tí vinklinum var í lagi....vit byrja, um eg so má siga, við byrjanini.
4. Ein annar hyggjari, Imago, spyr
Áhugavert innlegg hjá Flóvini. Eg fari at heita á Flóvin um at greiða eitt sindur meira frá hansara teori um at súluskipanin er ring fyri kundan. Eg skilti tað ikki heilt.
5. Eg viðmerkti m.a. hetta til redaktørin
(...) Men tó má eg siga, at faktisk er tað yvirhøvur ikki so, at einskiljingin tryggjar kapping á økinum. Sorry! Hetta er tó ein útbreidd samanblanding av hugtøkum, og hevur eisini verið ráðandi í Vinnumálaráðnum og í privatiseringsálitinum hjá Løgmansskrivstovuni.
Og harumframt: Frí kapping er faktisk heldur ikki altíð gagnlig. Og tí er viðhvørt neyðugt við regulering nettup fyri at tryggja veruliga kapping. Sum t.d. í hesum førinum at tryggja, at kappingin ikki verður um súlur, men um prísin á ferðaseðlum og tænastuna umborð.
6. Eg útgreinaði kapping í flúgving við hesum
Umber at hetta er eitt sindur langt, men eg vil fegin gera tað ordiligt. Eg skal taka ymist fram, sum vónandi kann útgreina og undirbyggja sjónarmiðini í fyrstu viðmerking míni í hesum tráði. Um Imago (ella annar) vil vita meira, kann hann maila til mín.
Eg tími ikki brúka ov nógva tíð beint nú at leita fram, men eg var so heppin, at eg fann endurgevingar til tað mesta úr somu frágreiðing: Competitive Airlines - Towards a more vigorous competition policy in relation to the air travel market
(Eg skal beinanvegin viðganga, at endurgivnu brotini sjálvsagt eru vald til míni sjónarmið, men eingin ivi er um, hvat kappingarmyndugleikar meina um bonusskipanir innan flogferðslu.)
Í høvuðsniðurstøðuni og tilmælum skriva teir:
First of all, the competition authorities should strengthen their efforts to enhance competition through (millum annað)
- Efficient restrictions on frequent flyer programmes
Í útgreining um bonusskipanir:
Frequent flyer programmes
Almost all major airlines offer their travellers a carefully designed frequent flyer programme (FFP). As intended, the FFPs are without doubt very efficient means to enhance customer loyalty or fidelity. They constitute another well thought-out strategy by which the carriers are able to practically divide the market between them and thus lessen the competition in each market segment. As such, they are clearly at variance with the spirit of competition law in most countries.
Alliance airlines join their FFPs to offer attractive, extended networks to bonus point travellers. Smaller airlines or alliances have a distinct competitive disadvantage. The FFPs are thus liable to strengthen any dominant position and to reinforce the anti-competitive effects of hub-and-spoke networks. They therefore act as important barriers to entry.
Hence, all European competition authorities should consider critically the anti-competitive effects of FFPs on domestic routes.
Populerar hóast skaðiligar
Sum eg nevndi, eru slíkar skipanir populerar, hóast skaðiligar. Eg fann hetta brotið um tað:
They remain popular also with large parts of the public and with the political establishment. Thus, although obviously liable to restrict competition, the FFPs have not been the subject of any serious attempt at intervention on the part of the US competition authorities.
Sakin hjá SAS í Svøríki og Noregi
Eg nevndi eisini at SAS ikki slapp at geva bonusstig fyri innanríkisflúgving í Noregi og Svøríki. Eg fann hesi brot, sum greiða frá appelsakini í Svøríki, sum SAS tapti, og um avleiðingarnar í Noregi: (Kelda til hetta: Loyalty programmes in civil aviation)
The Market Court stated further that the EuroBonus scheme's loyalty-inducing effect (í Svøríki) could be intended as a means of influencing price formation by reducing customers' sensitivity to price. (...) The intervention by the Norwegian Competition Authority appears to have been effective. Only one month after the ban on frequent flyer point collection took effect, a new entrant opened services on the four major domestic routes.
Samanumtikið:
Tann »ókeypis« ferð, vit spara upp til, verður goldin av okkum sjálvum, so eingin sparing er í veruleikanum. Men minkaða kappingin ger so harumframt, at prísirnir verða hægri enn annars. Tað er nevnda minkaða »sensitivity to price« sum avmarkar kappingina. Serliga skaðiligar eru slíkar skipanir sum eru ólineerar, tvs. vit fáa ikki sama bonus fyri allar ferðirnar, men meira og meira burturúr, oftari vit flúgva við sama flogfelag. Soleiðis eru tær gjørdar fyri at uppbyggja loyalitet, sum í hesum føri ikki er eitt positivt orð.
Súluskipanin er ólineer og vil koma at merkja, at prísirnir á Føroyarutuni verða hægri í longdini. At FaroeJet t.d. fær sær sína egnu bonusskipan ger ikki kappingarstøðuna betur, kanska verri, hóast tað kann vera best hjá FaroeJet at gera, tá Atlantic hevur sína skipan.
Norska dømið vísir eisini, at avbjóðarar koma, tá verandi útbjóðari ikki sleppur at hava loyalitetsskipanir. Kanska hevur FaroeJet forroknað seg her, tí Vinnumálaráðið skilir neyvan týdningin av slíkum skipanum fyri kappingina.
Eitt sindur av búskaparfrøði:
Til tann sum heldur sjálva teoriina hava áhuga eru her tvey rættiliga teoretisk brot úr frágreiðingini.
The aviation industry is characterised by large network externalities, in the sense that the costs and revenues involved in carrying passengers on different, interconnected routes are interdependent. There are, in other words, large economies of scale, scope and density present.
og
The »discount« is given to the traveller, who - in the case of business travel - tends to differ from the purchaser. This gives rise to a pronounced principal-agent problem, by which the decision maker (agent) is faced with a quite different set of incentives from those of his superior (principal). This may lead to a distorted (inefficient) resource allocation.
Rótin til næstan alt ónt í búskapinum er, at onkur marknaður ikki virkar. Tað kann vera orsakað av t.d. nevndu eksternalitetum ella principal-agent problemum.
Fyri at enda eitt sindur stuttligt, og tak mær ikki hetta illa upp, so kunnu hesi principal-agent-problem partvís forklára, hví skipanirnar ofta sleppa at verða verandi, hóast tær eru so skaðiligar: Landsstýrismenn, løgtingsfólk, embætisfólk og journalistar (tey sum best kunnu gera nakað við hetta) ferðast nógv, har tey ikki gjalda sjálvi, og tey spara upp súlur, sum tey kunnu ferðast ókeypis fyri. Undir embætisfólk koma eisini tey í Vinnumálaráðnum og tey sum arbeiða hjá Kappingarráðnum.
7. Viðmerking 9. desember 2006
Tað er áhugavert, at gongdin í kappingini í flúgvingini á Føroya-rutuni hevur verið júst eftir bókini, teirri bók sum lýsir hvat hendir, tá myndugleikarnir ikki gera sína skyldu. Atlantsflog hevur gjørt tað, sum kann fasthalda teirra dominerandi støðu á marknaðinum og avmarka kappingina. FaroeJet hevur ikki megnað at fáa fótin fyri seg. FaroeJet hevur sum eina desperata roynd eisini fingið sær bonusskipan, men einki hjálpir.
Í viðmerking til Dag og viku vístí eg á, at hetta kann verða gongdin, og longu áðrenn teir byrjaðu skrivaði eg faktisk til FaroeJet og ávaraði teir um Súluskipanina, og mælti teimum at klaga til Kappingarráðið. Teir klagaðu ikki, so teir liggja sum teir hava reitt. Tá Kappingarráðið av sínum eintingum (ella kanska tí SvF spurdi teir, sum eg mælti SvF til) fór inn í málið, og var á veg at kalla Atlantsflog inn, fekk FaroeJet sær sína egnu Sóljuskipan og kortsluttaði møguligu bjargingina frá Kappingarráðnum.
Eg eigi ikki partapening í FaroeJet, og hetta snýr seg ikki um at hjálpa teimum. Hetta snýr seg sum at hava effektiva kapping, sum gevur effektiv flogfeløg. Sum nevnt um SAS, so er tað sterka støðan á marknaðinum fyrr, sum gevur teimum trupulleikar í dag, tí avmarkaða kappingin steðgaði menningina av felagnum. Er man góður við Atlantsflog, so er man ímóti kappingaravlagandi loyalitetsskipanum.
Nú eginpeningurin hjá FaroeJet er við at vera uppbrúktur, er Knút Lützen, nevndarformaður, loksins farin at klaga um vinnupolitikkin. Tá Lützen roynir leggja Bjarna Djurholm, vinnumálaráðharra, lag á, hvussu vinnupolitikkurin skal vera, roynir Djurholm at leggja FaroeJet lag á, hvussu man skal reka flogfeløg. Hetta er heilt komiskt. Djurholm vil ikki, umboðandi eigarin, at Atlantsflog skal royna at knúsa FaroeJet, men samstundis sigur hann sum vinnumálaráðharri, at bonusskipanir eru danskt málsøkið og tað kann hann einki gera við. Djurholm er guilty-by-ignorance í hesum máli, eins og í málinum um alivinnuna sum fór av knóranum, har Vinnumálaráðið heldur ikki fakliga var ført fyri at loysa sína uppgávu. Men eins og Djurholm neyvan kann krevjast eftir endurgjaldi til Føroya fólk fyri tey stóru samfelagsvirði, ið fóru fyri skeyti av hansara alipolitikki, kann hann neyvan krevjast eftir endurgjaldi til FaroeJet. Men kappingin eigur kortini at fáast at virka.
Fyri at siga tað stutt, sum eg geri í lesarabrævi eg júst havi sent til Dimmalætting:
- Verður forboð sett ímóti Súlu- og Sóljuskipanini, so yvirlivir FaroeJet í kappingini, óansæð hvat annað Atlantsflog ger.
- Verða slíkar loyalitetsskipanir loyvdar, hevur FaroeJet ongan møguleika at yvirliva, óansæð hvat FaroeJet ger.


c: text/html

text:
Heðin M. Klein var føddur í 1950 í Havn, men vaks upp við Gjógv. Hann fór til Havnar at ganga í skúla og tók læraraprógv í 1972. Heðin hevur í mong ár starvast sum lærari, men hevur í nøkur ár verið dagligur leiðari í Føroya Skúlabókagrunni.
Heðin hevur verið virkin innan mong øki. Hann hevur sitið í bygdaráði, á løgtingi og í landsstýrinum umboðandi Tjóðveldisflokkin. Hann hevur verið í nevndini og verið formaður í Norrøna Felagnum í Føroyum, í nevndini fyri Skúlabókagrunnin og í nevndini og formaður fyri Rithøvundafelagið.
Heðin hevur skrivað og givið út nøkur yrkingarsøvn. Eisini hevur hann lagt útgávur til rættis, týtt og ummælt. Í sínum yrkingum lýsir og viðger Heðin millum annað náttúruna, mannalyndi og eksistensiellar spurningar. Í 1985 fekk Heðin Bókmentavirðisløn M.A. Jacobsens fyri fagrar bókmentir.
Hann er føddur í 1950 við Gjógv. Aftan á loknan barnaskúla tókst hann við fyrifallandi arbeiði í heimbygdini, fór so í 1965 í realskúla og úr 2. real á Føroya Læraraskúla, har hann tók prógv í 1972.
Sama ár varð hann settur í starv við Meginskúlan á Sandi, og har starvast hann enn. Tíðarskeiðið 1974-1980 hevur hann sitið á løgtingi umboðandi Tjóðveldisflokkin í Sandoyar valdømi, og frá 1978 til 1980 var hann annar landsstýrismaður floksins í samgonguni við Fólkaflokkin og Javnaðarflokkin.
Í læraraskúlatíðini sóust av og á yrkingar frá hansara hond í »Snarljósi«, blaði læraranæminga, og »Glugganum« sendi hann eisini tilfar.
Í 1969 kom fyrsta og higartil einasta savn hansara »Væmingar og vaggandi gjálv« við 15 upprunayrkingum og fýra týðingum eftir danan Nis Petersen, sum hann man kenna seg andaliga skyldan við. Savnið má sum fyrsta savn hjá ungum yrkjara sigast at vera búgvið verk, málsliga frálíka gott og við heilskapaðum kensluløddum yrkingum, sum t.d. hesari um smædnar vónir:
»eg standi og stari
at sevsettu veitini
løkinum
sóljuni
sorgblítt suffandi
og tó brosandi
mær á møti
og sjónin veksur
um meg
og í mær
syndrast og savnast
í smædnum vónum
og bivandi gleði.
Heðin hevur heppisliga flutt útlendskan skaldskap yvir á føroyskt mál: saman við Steinbirni B. Jacobsen legði hann til rættis týðingabókina »Flytifuglar«, 1972.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Sí eisini rit.fo.
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.

robotstxt: allowed

filter: keep


text:
Orð: Catherine King Pennefather
Lag: Ira David Sankey
Týtt: Victor Danielsen
Upprunaheiti: Not now, my child
1. Ei enn, mítt barn, enn dagsins stríð og hita,
enn eina stutta tíð á villu vág,
í oyðimørk enn nakrar myrkar dagar
og síðan sólskin Faðir tínum hjá!
2. Ei enn, eg eigi seyð, sum viltist burtur,
hann má við kærleiks rødd tú kalla heim;
ja, mong á fjøllunum enn vónleys fjakka,
tú sleppa skalt at leita eftir teim.
3. Ei enn; eg eigi børn, sum sorgir líða,
far, fell í kærleika við teim eitt tár!
Og mong á sjúkrasongini seg geva,
far, far, her bløða so mong hjartasár!
4. Ei enn; her eru so mong vónleys hjørtu,
her er so myrkt, far tú í trúgv, ger ljóst!
Her renna tár hjá faðirleysum, ørmum,
far, legg í kærleika tey við títt bróst!
5. So far til tey, sum vónleys falla, doyggja,
við Jesu navni – har er lívið í,
lat ei títt hjarta kølna – kanst tú ikki
við honum vakja eina stutta tíð!
6. Ja, eina stutta tíð, og síðan kransin,
tá tú í dýrd við hásætið skalt stá,
tá tú ert latin í tey hvítu klæði,
og Lambið prís og tøkk frá tær skal fá!


text:
Enskt greinasavn um føroysk viðurskifti
Fróðskapur hevur givið út greinasavnið "Among the Islanders of the North. An Anthropology of the Faroe Islands". Firouz Gaini hevur ritstjórnað. Greinasavnið er 199 síður og kostar 240 kr
Í savninum, sum er tað fyrsta av sínum slag í Føroyum, eru 5 greinar um sentral evnir í nútiðar Føroyum úr ymsum antropologiskum sjónarhornum.
Jonathan Wylie, amerikanskur antropologur, hevur tvær greinir, sum hoyra saman undir yvirskriftini “Getting to Know a Small Society: Two Essays on Faroese Social Structure”. Tann fyrra greinin, “Eg Oyggjar Veit?”, viðgerð føroyska mentan við støði í bókum og tekstum hjá Trollope, Labonne, Nougaret, Birley, Andreassen o.s.fr. Høvundurin roynir at fáa tað fram, sum kann sigast at hava serligan antropologiskan áhuga. Wylie, sum áður hevur skrivað viðurkendar bøkur um Føroyar, gevur lesaranum, sum kanska ikki hevur vitjað landið, eina livandi og sera væl grundaða heildarmynd av mentanini og fólkinum í Føroyum. Seinna greinin, “Visiting”, grundar á etnografiskar kanningar hjá høvundanum sjálvum. Talan er um eitt essay, sum hevur ein lættan og persónligan dám. Wylie lýsir gerandislívið í bygdini “Álvabøur” við serligum atliti til siðir og vanar í sambandi við vitjan – til dømis serkendi “drekkamunnurin”. Hetta er helst fyrst veruliga roynd at lýsa “vitjanir” sum ritual og siðvenju í føroyskari mentan. Greinirnar hjá Wylie, samanlagt, lýsa tann sosiala strukturin í Føroyum úr ymsum sjónarhornum – við “tick description” (antropologiska greining) av vitjanarmynstrum á bygd og við einum kritiskum ummæli av søguligum keldum.
Christophe Pons, franskur antropologur, hevur skrivað sera áhugaverda grein um religión og samleika í Føroyum í dag undir heitinum “The Anthropology of Christianity in the Faroe Islands”. Trúgvin er ein týðandi partur av gerandislívinum í Føroyum, sigur Pons, og hevur stóra ávirkan á øll sosial samskifti. Høvundurin brúkar Føroyar sum dømi í eini forvitnisligari roynd at lýsa og greina sambandið millum trúgv og samfelag, kirkju og mentan. Sostatt verður kirkjan – og samkomurnar – knýtt at søguligum, politiskum og mentanarligum viðurskiftum í Føroyum. Eisini lýsir høvundurin munin á fólkakirkjuni og samkomum úr einum heilt nýggjum sjónarhorni. Støðan í Føroyum í dag, sigur Pons, avspeglar tó eisini altjóða átrúnaðarlig rák.
Firouz Gaini, føroyskur antropologur, hevur skrivað tvær tær seinastu greinirnar í savninum. Tann fyrra, nevnd “Cultural Rhapsody in Shift”, lýsir føroyska mentan við serligum denti á skiftið frá traditión til (sein) modernitet í samfelagnum. Greinin endurskoðar vanligar “fatanir” av føroyskari mentan, sum “eksotisera” og romantisera mentanina sum nakað óbroytiligt og “natúrligt”. Eisini verður víst, at tað lokala og globala, tað gamla og nýggja, ofta eru í einum samspæli, sum skapar menning og frambrot. Tónleikalívið hjá ungdóminum verður tikið fram sum dømi um mentan í seinmodernaða samfelagnum. Mentanin er, við øðrum orðum, meira samansett enn vanliga verður hildið. Seinna greinin hjá Gaini hevur heitið “The Adversity of the Heroes of the Past”. Hetta er ein søgulig og mentanarlig lýsing av samleikanum hjá ungum monnum í Føroyum. Greinin analyserar lívsstílin og samleikan hjá monnum við støði í nøkrum hugtøkum, sum kunnu knýtast til ástøðið hjá franska antropologinum Claude Lévi-Strauss. Høvundurin vísir eisini, hvussu almennar samfelagsbroytingar hava broytt virðini, sum verða knýtt at maskuliniteti.
Greinasavnið bjóðar, við øðrum orðum, nýggjar antropologiskar tekstir um Føroyar. Allir tekstirnir viðgera skiftið frá traditión til modernitet, frá lokalum til globalt, í tí føroyska samfelagnum. Bókin gevur eitt íkast til vísindaligu vitanina um eitt lítið samfelag, sum ikki er heilt eins og hini Norðurlondini, tó ávirkað av somu globalu rákum og broytingum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Agnar Frederiksen
30.09.2017 - 21:13
Ítróttur > Ítróttur > Fótbóltur
Alt varð avgjørt í botninum, tá 25. og triðseinasta umfar í næstbestu deildini varð leikt í dag. Bæði Giza Hoyvík og TB/FCS/Royn vunnu á útivølli á liðum úr ovaru hálvu á stigatalvuni, og tá B36 samstundis tapti grannauppgerðina ímóti HB, er tað nú greitt, at B36 skal aftur í 2.deild.
Tað at Giza Hoyvík og Suðringar vunnu gekk útyvir ávíkavist B68 og KÍ. Av tí at Víkingur vann í dag, so er tað allarhelst bara KÍ, ið toftamenn kunnu fáa fatur á í stríðnum um at flyta upp.
Støðan eftir 25. umfør:AB 61
Víkingur 47
KÍ 46
B68 43
HB 36
NSÍ 33
Giza Hoyvík 32
TB/FCS/Royn 31
B36 24
ÍF 0
Tað kom bert eitt mál á Svangaskarði í dag, og tað kom ímóti endaum. Tað var fyrrverandi B68-leikarin Ahmed Keita, ið skoraði fyri Giza Hoyvík. Málið ger, at Giza Hoyvík nú hevur tryggjað sær enn eitt ár í 1. deild, og at B68 framvegis er uttanfyri topp trý. Toftamenn kunnu tó fegnast um, at KÍ tapti i Klaksvík.
TB/FCS/Royn vann 2-1 sigur norðuri í Klaksvík. Suðroyarliðið kom á odda beinavegin, men stutt fyri hálvleik javnaði KÍ. Tað var leingi 1-1, men smáar tíggju minuttir fyri leiklok avgjørdi David Muller dystin fyri Suðringar, ið harvið spælir aftur í 1.deild komandi ár. KÍ missir 2. plássið til Víking, men er framvegis í topp trý.
B36 tapti tepurt í grannauppgerðini í Gundadali. Hetta úrslitið hevur við sær, at B36 ikki hevur ein møguleika at yvirliva í deildini. Hóast millum annað Jákup á Borg var við á B36-liðnum og skoraði, so vann HB 3-2. B36 megnaði at svara aftur eftir at HB kom á odda 1-0 og 2-1, men Hans Jákup Annfinsson avgjørdi dystin fyri HB miðskeiðis í 2.hálvleiki. B36 vann 2. deild í fjør, men noyðist nú niðuraftur saman við ÍF, ið eisini er uppflytari. Tað eru B71 og Skála ið flyta upp.
Víkingur hevur verið í sera góðum formi í seinnu hálvu. Í dag vunnu ungu víkingarnir 2-0 á heimavølli ímóti NSÍ. Bæði málini komu í 2.hálvleiki. Víkingur hevur nú vunnið seg fram á 2. pláss, og hevur nærum tryggjað sær í minsta lagið eitt bronsuheiðursmerki.
Tann dysturin sum hevði minst at siga var á Argjum, har AB tók ímóti ÍF. Tað var av álvara toppur ímóti botni, tá suverena oddaliðið, ið er flutt upp og hevur vunnið deildina, hevði vitjan av botnproppinum, ið einki stig hevur. Tað var heldur ongantíð nakar ivi um, hvør fór at vinna dystin. Argjamenn vunnu 9-0 eftir at hava verið á odda 3-0 í hálvleikinum.
Nú er spurningurin, um B68 megnar at koma í topp-trý og harvið flyta upp. Komandi umfar skal B68 á vitjan á Argjum. Um B68 ikki vinnur, og KÍ vinnur í Hoyvík, so er møguleikin hjá B68 næstan farin, tí KÍ hevur so nógv betri málúrtøku. KÍ skal eisini spæla ímóti AB. Hetta er í seinasta umfari í Klaksvík. So um B68 vinnur á Argjum, so er alt púra opið í seinasta umfari.
25. umfar:
B68-Giza Hoyvík 0-1 (0-0)
0-1: Ahmed Keita
KÍ-TB/FCS/Royn 1-2 (1-1)
0-1: Gutti Kristiansen
1-1: Jógvan Isaksen
1-2: David Múller
HB-B36 3-2 (2-1)
1-0: Hjalti K. Djurhuus
1-1: Jákup á Borg
2-1: Símun Samuelsen
2-2: Uni Holm Johannesen
3-2: Hans Jákup Annfinsson
Víkingur-NSÍ 2-0 (0-0)
1-0: Asbjørn Svensson
2-0: Elias Lervig
AB-ÍF 9-0 (3-0)
1-0: Bjarki Nielsen
2-0: Bárður Olsen
3-0: Filip í Liða
4-0: Sørin N. Samuelsen
5-0: Filip í Liða
6-0: Teitur D. Olsen
7-0: Sørin N. Samuelsen
8-0: Teitur D. Olsen
9-0: Cristian í Garði
Næsta vikuskifti er frívikuskifti. 26.umfar verður leikt leygardagin 14.umfar.


text:
Tíðindaskriv
Neyðugt at fara til verka fyri at betra um sálarheilsuna – áheitan til politikararnar frá Norðurlendsku feløgunum fyri sálarfrøðingar
Føroyskir Sálarfrøðingar hava júst luttikið á fundum í Keypmannahavn fyri norðurlendsku feløgini fyri sálarfrøðingar, og ein av niðurstøðunum var ein felags áheitan á politisku avgerðartakarar í Norðurlondum: Viðurkennið tørvin fyri at fara til verka! Tiltøk mugu raðfestast í mun til sálarheilsu og fyribyrging av sálarsjúku. Enn er gjógvin millum tað, vit vita gagnar og tað, sum verður gjørt, ov stór. Áheitanin, ið er viðheft hesum telduposti, er send Føroya løgmanni, umframt Heilsu- og Innlendismálaráðnum, Almannamálaráðnum, Mentamálaráðnum og Fíggjarmálaráðnum.
Áheitan frá norðurlendsku feløgunum
Tørvurin á, at størri dentur verður lagdur á sálarheilsu, er ikki bara í Norðurlondum, men í øllum heiminum. Sambært WHO stríðast fleiri enn 350 milliónir menniskju í heiminum við tunglyndi, og norðurlendsku feløgini fyri sálarfrøðingar stuðla tilmæli frá ST um rættin til góða sálarheilsu. Stuðulsbrævið er somuleiðis viðheft.
Felagið Føroyskir Sálarfrøðingar
Samband: Tóra Petersen, næstforkvinna
Tlf. 220460


text:
Nýggj lesandi á Sjúkrarøktarfrøðideildini
Mynd av nýggjum lesandi á Sjúkrarøktarfrøðideildini
Fremra rað úr vinstru: Jórun M. Dalbø, Rakul M. Absalonsen, Durita T. Simonsen, Tóra á Løgmansbø Bláhamar, Ann Jøkladal Reynstind, Guðrun Biskopstø, Erla Róadóttir Vang, Annika Jacobsen og Gunnrið Fríða Joensen,
Aftara rað úr vinstru: Bodil Joensen, Heidi M. Pólsdóttir, Sólbjørg Hentze Ørvarodd, Millja Simonsen, Liljan Ívarsdóttir Ellendersen, Astrid Laila Í Garðastovu, Heidi Fjallstein, Barbara Gaardbo, Birita Baldvinsdóttir Eidesgaard, Durita í Brekkunum, Sandra Gleðisheygg, Belinda Sigmundsdóttir Berg, Jórun Højgaard av Skarði, Petrina M. Berg á Lag, Gunnrið á Lakjuni, Anna Maria Jákupsdóttir, Edla Katarina Jacobsen og Óluva Viðoy Simonsen
Á myndini vanta Símun Nolsøe, Elin Kruse og Durita Isaksen
Mynd: May-Britt Skoradal
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Landskappingin í fremstu mansdeildini eitur Okkara kappingin. Kappingin eru skipað soleiðis, at trý umfør verða leikt. Liðið ovast á stigatalvuni eftir trý umfør er deildarmeistari og vinnur steyp. Eftir trý umfør verður kappingin deild í tvey. Fýra tey ovastu liðini spæla um FM, meðan trý tey niðastu spæla um steyp og vinning. Liðini í niðara bólki leika tvær ferðir ímóti hvørjum øðrum, heima- og útidyst.
Í endaspælinum skal vinnari skal finnast í hvørjum dysti. Er javnleikur eftir vanliga leiktíð, skal dysturin avgerðast við longdari leiktíð á tvær ferðir fimm minuttir. Er dysturin hareftir ikki avgjørdur, skal brotskastkapping avgera dystin, har liðini skjóta fimm brotskøst hvør. Stendur hareftir á jøvnum, verða at skjóta eitt brotskast hvør, til dysturin er avgjørdur.
Deildarmeistarin velur hvørt av liðunum nr. 2, 3 ella 4, hann vil møta í hálvfinalunum. Ovara liðið á stigatalvuni velur hvar fyrsti dystur verður leiktur, á úti- ella heimavølli. Ovara liðið hevur eisini rætt til møguliga triðja dystin á heimavølli. Fyri at vinna sær finalupláss, skulu tvær hálvfinalur vinnast.
Tapandi liðini í hálvfinalunum leika ein dyst um triðja pláss. Liðið, sum endar ovari í landskappingini eftir trý umfør hevur heimavøll.
Leikt verður best av 5 finalum. Sostatt skulu tríggjar vinnast fyri at vinna FM.
Liðið, sum endaði ovari, í landskappingini eftir trý umfør, velur hvar fyrsti dystur skal leikast og hevur rætt til heimavøll í møguligum fimta dysti.
FM-finalurnar kappingarárið 2018/19 verður leikt í tíðarskeiðnum 20 mars – 27. apríl.
Tak niður: Reglugerð fyri landskappingina hjá fremstu deild hjá monnum (1)


text:
Tú hevur fleiri valmøguleikar, tá ið tú skalt hava olju frá okkum. Á hesum síðum kanst tú lesa um teir ymisku møguleikarnar: at fáa olju eftir egnum tørvi ella tú letur okkum passa tangan. Somuleiðis eru upplýsingar um okkara hitakonto og hitatænastu.
Í skránni á vinstru síðu kanst tú lesa meira um teir ymisku møguleikarnar, sum Effo bjóðar tær, tá ið hiti skal í heimið. Her fært tú eitt yvirlit yvir, hvør tænasta hóskar best til tín tørv.
Samband / Fyrispurningar
Telefon: 343500
Teldupostur: sales@effo.fo
Jeanette Danielsen
Kundatænasta
+298 343524
Ulla Mortensen
Kundatænasta
+298 343510
Lena Kørvel
Kundatænasta
+298 343509


text:
Orð: Frederick W. Faber
Lag: Henry T. Smart
Týtt: Victor Danielsen
1. Hoyr, hoyr, mín sál!
Hoyr, søtur einglasongur
vítt yvir lond og strendur havsins fer;
og til hvørt hjarta boðið dýra gongur
um lívið nýtt, har synd ei longur er!
Niðurlag:
Ferðamenn troyttir, hoyrið hin song.
Morgun hann boðar, um náttin enn er long.
2. Fram halda vit, tí enn vit songin hoyra:
Kom, troytta sál, tí Jesus býður tær!
Og gjøgnum nátt so lívsælt fangar oyrað
hitt einglaspæl úr Himlaheimi har.
3. Langt burtur, eins og aftanklokkur ringja,
hoyra vit Jesu rødd um hav og lond;
her ganga sálir, synd og sorg tær tyngja –
hirði, áh, leið tær heim við tíni Ond!
4. Syngið tí, einglar, trúfast okkum minnið
um hina verð, sum ei vit hava sæð,
til horvin er tann nátt, ið tyngdi sinnið,
broytist í endaleysan, bjartan dag!


text:
Jón Bjarnason hevur sent mær hesar myndir frá “Battle Training Camp” í Potsdam, við ymiskum stuttligum og áhugaverdum viðmerkingum.
[Respekt: Pál hevur nú víst sínar sterku síður. Eg veit ikki hvat hann sigur við teir, men teir tiga allir og lurta væl eftir tá ið tann annars so tigandi vágbingurin tosar]
[Chad & Riaan: Báðir úr RSA.
Chad Ho: Nr. 3 til HM í Open Water, haldi at tað var 5km.
Riaan Schoeman: Ein av skjótastu 400IM og 1500m frí svimjarum í heiminum fyri dreingir føddir í 1991.
Teir gera seg klárar til 5000m har teir hava sendara til puls, fart oa. Tað er okkurt hight tec sum eg ikki havi hugt eftir enn. Men læknin á kantinum sat við einaru teldu og hugdi eftir test úrslitum tá ið teir svomu. Sendarin er á rygginum, okkur til støddar við eina lítla fartelefon.]
[Pál & Jan: Well, Wolfgarten, prof Poker spælari, spælir online poker 6 tímar um dagin, 5 dagar um vikuna. Vann eina online tournering beint fyri jól, premian var 60.000Euro. Jaaaaaaaa…. man 😉 Misti so 25.000 nakrar dagar áðrenn venjingarlegan byrjaði… ups and downs I guess ;)]
[Metallica tape: Nú byrja menn at fáa ilt (ikki Pál sjálvandi) og fysio og læknar nýta alt millum himmal og jørð fyri at lætta um pínuna hjá teimun veiku 😉
Í morgin er tað eitt stórt kar við vatni og kava, uml 1 grad, har skal ein liggja í 1min, so í vatn sum er 36 gradir… aja, das is gut.]
[Dr Home & Pál: Home er so imponeraður av Pál og tað hann ger frá so lítlari bakgrund, at hann vísur honum serliga uppmerksomheit. Og tá ið ein hevur arbeitt í NFL, og nú størsta Olympia stutzpunkt sum týskarar hava, ja so er ikki lætt at ímynda sær 25m hylin við 4 geilum í Vági sum eitt stað har elitan kann nørast. So hann spyr um ALT sum okur hava gjørt til nú. Hann er ótrúliga dugnaligur maður, sympatiskur og hjálpsamur. Perfektur til tað arbeiði hann ger.]


text:
Ezekielsbók
Ezekielsbók er bókmentaliga betur løgd úr hondum og betur tíðarskipað enn nøkur onnur profetabók. Opinberingarnar, Ezekiel fekk, eru nágreiniliga tíðarfestar. Tað, ið eyðkenni Ezekielsbók, eru tær mongu Iøgnu sjónir, myndir og tekin, ið ofta eru torfør at týða. Við tokka ber hann saman fólk sítt og lond við eitt fólk, eitt djór, eina plantu ella okkurt annað. Hann fæst eisini vanliga við mát og við tøl.
Sundurbýtí[rætta | rætta wikitekst]
- Inngangur 1,1-3,21.
- Dómsbókin 3,22-32,32.
- Ugganarbókin 33,1-48,35.
Høvuðssjónarmið[rætta | rætta wikitekst]
1. Profeturin verður kallaður: 1.-3. kap.
Alt virki hansara byrjar við, at hann í eini sjón sær dýrd Harrans. Tað er eisini tað eyðkendasta við hesi bók, at hon á ymissan hátt lýsir dýrd Harrans, veldi og tign. Síðan kemur sjálvt kallið, har sagt verður frá a) boðskapinum, b) útbúgvingini, c) ábyrgdini og d) fyrisetninginum.
2. Agi fólksins: 4.-24. kap.
Eftir ta stórfingnu frágreiðingina um profetakall sítt, koma nógvar talur og ímyndir úr tíðini undan oyðing Jerúsalems. Tær eru um, hvussu fólkið á ymissan hátt skal verða agað. Lýst verður:
- Hvussu agin er (4.-14. kap.).
- Hví agin mátti koma (15.-19. kap.).
- At agin er rættvísur (20.-24. kap.).
Í hesi aganartalu leggur Ezekiel dent á meginreglurnar fyri tí guddómligu afturlønarskipan - at ein og hvør fær løn samsvarandi gerningum sínum. At dentur júst verður lagdur á ábyrgd hins einstaka fyri egna lívi sínum er eyðsýnt fyri Ezekielsbók.
3. Endurreisn fólksins: 25.-48. kap.
a) Hon byrjar við dómi yvir fólkið. Hesin partur líkist Jesaja 13-23 og Jeremia 46-51. Hetta hoyrir veruliga upp í dómsbókina, men dómurin yvir fólkið er samstundis inngangurin til endurreisn fólksins.
b) Hann kemur frá Harranum sjálvum. Her verður m.a. sagt, hvussu Harrin skal a) senda rætta hirðan, b) savna sundurspjadda fólk sítt og c) lata lív koma aftur í deyðu beinini. Sagt verður eisini frá, hvussu hann skal bjarga fólki sínum frá undirgangi, tá ið Gog og Magog herja á. Tað er sjálvsagt, at henda endurreisingarlýsingin ber longur enn at heimkomuni úr Bábylon. Hetta eyðkennir uppaftur meira teir seinastu kapitlarnar hjá Ezekieli.
c) Guds ríki verður fullkomið. Tað fólk, ið mist hevur land sítt og sæð bý sín verða oyddan og tempul sítt verða lagt í oyði, skal fáa alt aftur dýrdarfylgri og ríkari enn áður. Í hesum parti verður talað um ein nýggjan bý, nýtt land, men fremst av øllum eitt nýtt tempul við einari nýggjari tempultænastu haðan ganga "tvífaldir streymar", og "alt fær lív, har ið hesir streymar floyma".
Serstakliga Jóhannesar opinbering leggur seg upp at sjónum Ezekiels; eisini hon rennur út í at lýsa hin nýggin staðin, sum steig niður av himni búgvin sum brúður, ið er skrýdd fyri mánni sínum. Ezekielsbók endar við at nevna navn býarins: "Harrin er har”, og Opinberingin sigur, at "Gud sjálvur skal vera hjá teimum, og hann skal turka hvørt tár av eygum teirra". Tá eru eisini dýrdarríku framtíðarsjónir Ezekiels fullbúnar.


text:
Reglugerð um limaskap og skifti av svimjifelag
Svimjari hevur rætt til at vera limir í fleiri svimjifeløgum í senn, men kann bara umboða eitt felag í svimjikappingum í senn.
Luttøka uttanlands fyri útlendskt svimjifelag, broytir ikki uppá rættindi at umboða eitt svimjifelag í Føroyum.
Skifti av felag
A. Ynskir svimjari at umboða annað felag innan svimjing, er skifti galdandi 30 dagar eftir at Svimjisamband Føroya hevur móttikið skrivliga fráboðan. Fráboðanin skal sendast við telduposti til skrivstovuna hjá Svimjisambandinum. Í fráboðanini skal standa fulla navnið á svimjaranum, føðingardagur og navnið á gamla felagnum. Hesar 30 dagarnar umboðar svimjarin gamla felagið í kappingum og úttøkum.
B. Í sama kappingarári kann svimjari í mesta lagi skifta felag tvær (2) ferðir og í mesta lagi umboða tvey (2) feløg.
C. Svimjari, ið ikki hevur luttikið í svimjikappingum í Føroyum seinastu 2 kappingarárini, kann uttan fráboðan umboða annað felag. Hetta verður ikki roknað sum skifti.
D. Svimjari skal hava øll limaviðurskifti við gamla felagið í lagi, áðrenn skifti kann fara fram. Limagjalds- og aðrar eftirstøður eldri enn 12 mánaðir kunnu ikki innkrevjast í hesum sambandi. Eru ivamál um hesi viðurskifti, tekur svimjinevndin avger eftir at hava hoyrt partarnar.
E. Leggja feløg saman í startfelagsskap, so verður hetta ikke mett sum skifti av svimjifelag. Sama er galdandi tá feløg fara burtur úr startfelagsskapi.
F. Fyri masterssvimjarar eru ongar avmarkingar viðvíkjandi skiftið av svimjifelag.
Viðtikið á starvsnevndarfundi 30. oktober 2008, broytt á starvsnevndarfundi 7/1-09 og 8. juni 2012.


text:
Sverri Egholm
23.12.2017 - 22:55
Tíðindi > Samfelag & Politikkur > Miðlar
- Orsøkin til uppsøgnina er, at leiðslan ikki kann góðtaka tín illoyala atburð móti leiðsluni móti stovninum við tað, at tú uttan um kringvarpsstjóran hevur vent tær til Rúna Heinesen, stýrisformann, tann 23. oktober 2017 við ákærum og skuldsetingum um kringvarpstjóran, sum tú veitst eru ósannar.
- Harafturat hevur tú beinleiðis ella óbeinleiðis likið hesar somu ósonnu ákærur og skuldsetingar til onnur, soleiðis at tað m.a stóð at lesa í VikuskiftisSosialinum tann 24. november 2017.
Hetta stendur í uppsagnarskrivinum sum Johnny í Grótinum handaði Liljuni Weihe hósdagin, og sum VP hevur fingið innlit í. Víðari stendur.
- Tað verður mett sum serliga skerpandi umstøður og sum grovur illoyalitetur, at tú sum tíðindaleiðari tilvitað hevur skatt umdømið hjá stovninum og álitið á leiðsluna millum starvsfólk og onnur uttanfyri sitandi. Tú ert partur av leiðslutoyminum á stovninum, og tí hevur tú eina serliga ábyrgd fyri kringvarpsstjóranum og stovninum.
- Hesar viðmerkingar frá advokati tínum geva geva mær ikki grundarlag fyri at broyta ætlan um at siga teg úr starvi, stendur í skrivinum.
Johnny í Grótinum ger eisini vart við upplýsingarnir sum Sosialurin hevur fingið hendi á í sambandi við málið.
- Tað skal vera gjørt vart við, at Rúni Heinesen, stýrisformaður, hevur upplýst, at hann ongantíð kunnaði nakran um skrivið og heldur ikki hevur sent skrivið víðari til nakran. Upplýsingarnar í skrivinum, sum stóðu at lesa í VikuskiftisSosialinum, kunnu av somu orsøk einans koma frá tær ella tínum fortróligu. Hetta verður mett sum grovur illoyalitetur.
Fyrrverandi tíðindaleiðarin í Kringvarpinum, Liljan Weihe, hevur fimm mánaðar uppsagnartíð. Hon fær sostatt løn til og við mai 2018 umframt frítíðarløn eftir sáttmála og frítíðarlógini.
Les alt uppsagnarskrivið, sum vp.fo hevur fingið innlit í her


text:
Hevði ta gleði at vera við til søguligu framløguna av Nýggja Sáttmálanum, ið Bíbliufelagið skipaði fyri sjálvan reformatiónsdagin hin 31. oktober í ár. Tað var sera áhugavert at hoyra um aðalmálið við útgávuni og hvussu arbeitt hevur verið.
Nýggi Sáttmálin er nýggja testamenti á gerandismáli. Talan er um týðing av Bibelen på Hverdagsdansk. Til framløguna av útgávuni varð víst á, at høvuðsmálbólkurin er yngra ættarliðið. Tí verður gerandismál brúkt. Heri Tróndheim hevur týtt, og arbeiðsbólkar hava síðan eftirhugt og viðmerkt.
Eg keypti mær Nýggja Sáttmálan útgávudagin, og beinanvegin fór eg spentur í gongd við at lesa.
Las nøkur brot, men fór eisini beinanvegin at hyggja at lyklaversum og samanbera við ta týðing, sum eg brúki dagliga (Danielsens týðing). Sera áhugavert var at lesa kend vers á gerandismáli.
Bæði í Dahls týðing og Danielsen týðing eru sonevndu sæluprísanirnar í Jesu fjallatalu týddar Sæl eru tey, sum… Í Nýggja Sáttmálanum stendur Tit eru eydnusom…(Matt. 5,1-11). Hetta er eftir mínum tykki ein góð umseting.
Her eru dømi um vers, sum eg haldi eru sera væl týdd:
Drekkið tykkum ikki full, tí tá kunnu tit ikki stýra tykkum, men latið tykkum fylla av Heilaga Andanum. (Ef. 5,18).
Kristus er endurskinið av Guds dýrd og er myndin av, hvør Gud veruliga er. (Hebr. 1,3).
Eg haldi, at tað er skilagott at brúka orðið sendiboð ístaðin fyri ápostlar í t.d. Matt. 10,2 (Hesir 12 vóru nú sendiboð hansara…”). Tey flestu skilja betur orðið sendiboð enn ápostlar.
Mín greiða niðurstøða er, at í allar flestu førum hevur eydnast væl at týða til livandi og væl skiljandi mál. Gerandismál.
Orðalistin aftast er sera góður og hentur. Hann er væl úr hondum greiddur.
Eg vil avgjørt viðmæla Nýggja Sáttmálan. Øll kunnu fáa gleði av honum og ríkari bíbliulestur og gransking av at lesa hann; bæði tann royndi og nýggi lesarin. Fyri meg er Nýggi Sáttmálin eitt virðismikið íkast aftrat øðrum týðingum, sum eg brúki í mínari bíbliugransking.
Eg fari at ynskja Bíbliufelagnum og Hera Tróndheim hjartaliga til lukku við útgávuni. Eg eri sannførdur um, at Nýggi Sáttmálin fer at skapa størri lesihug og áhuga fyri teimum tekstum, sum hava myndað jaliga so mong menniskju og samfeløg gjøgnum søguna.
Rúni Rasmussen.
Nýggi Sáttmálin er at fáa í bókasølum um alt landið og kostar 298,- kr.


text:
Lítli
Leysliga eftir Lykkeliten hjá Claus Frimann Clasen. Sangurin er týddur í 2009.
Lag: Lykkeliten
Tað var ein vakran summarmorgun, at lítli beiggi kom á gátt,
og sólin sendi sínar geiðslar til mammu, sum júst hevði átt.
Tað ljómaði av stillum friði, og vatnið tutlaði í á,
um hendan lítla fitta dreingin, sum nú í síni vøggu lá.
Ja, soleiðis kom hesin piltur til okkar vakra oyggja land,
og um hann enn var sera lítil, hann kendi seg sum rættan mann.
Hann hevði eygu blá sum havið, og hár so svart sum hamragrót,
tá mamma legði hann til brøstið, so ramliga hann til sín tók.
Hann hevði knýttar fastar hendur, men kinn so mjúk sum æðudún,
og hann skal telja nógvar dagar, til hann at renna kann um tún.
Nú vøggan er hans tryggi heimur, og honum tørvar ikki meir,
til hann tað fyrsta fetið tekur, og vandar kunnu gerast fleir.
So leingi tímaglasið rennur, og mannahjarta sláa kann,
ja, hvønn ein dag og hvønn ein tíma, eitt lívsins undur henda man.
Men eingin veit og eingin kennir, ta gøtu barnið ganga skal,
ei heldur dagar ljósar – gráar, ei kenna vit á teimum tal.
Ja, sólin reis ein summarmorgun, tá lítli beiggi kom í verð’,
og sendi sínar ljósu geiðslar at lýsa fyri hansar ferð.
Tað ljómaði av stillum friði, og vatnið tutlaði í á,
um hendan lítla fitta dreingin, sum nú í síni vøggu lá.
if09


text:
17. november 2017
‘Life is like a box of chocolate, you never know, what your gonna get’, segði mamma Forrest Gump í filminum við sama heiti.
Sannlíkt hevur Peter Krogh sannað hesi orð. Tí lítið visti hann um, hvønn týdning tað fór at hava á hansara lív, tá hann kom til Føroyar at royndarvenja við H71 eitt vikuskifti fyri á leið 2 1/2 ári síðani.
Beinanvegin sannaðu vit í felagnum, at hann á allar hættir hóskaði væl í felagið. Lutvís var hann serstakliga fryntligur, tímdi og dugdi væl at venja børn og ungu leikarar okkara og lutvís tóktist hann við eitt at vera og hava veriðein sjálvsagdur partur av besta mansliði okkara leingi. Matchið var optimalt! Og sjálvandi ikki at forgloyma ella forsmáa, so var nakað heilt serstakt við hesum manni, sum dugdi at skjóta við báðum hondum. Øll vóru vit hugtikin.
Sigst, at jydar minna nakað um føroyingar. Í øllum førum hugsi eg, at vit øll heilt skjótt nærmast hugsaðu um hann, sum var hann føroyingur. Hann skilti skjótt nógv føroyskt, starvaðist á føroyskum arbeiðsplássi, gjørdist góður við føroyska kvinnu, og saman fingu tey praktfulla dóttir, Rósa. Eisini kom Peter á føroyska landsliðið. So alt gekk ómetaliga skjótt og væl fyri seg.
Fittliga familjan fór til Danmarkar eftir summarfrítíðina, og Peter fór at spæla við 1. mansliði hjá FH Skive. Hondbóltsliga hevur riggað væl, men nýklakta familjan hevur ikki trivist so væl í Danmark, sum tey høvdu vónað, tí hava tey avgjørt, at seta kósina heimaftur til Føroyar. Og Peter og familjan hava sannað at, tað onkursvegna er heldur lættari at vera smábarnafamilja í Føroyum. Styttri leið at vitja og fáa vitjan og til venjing og dystir. Og netverkið er størri her eisini. Alt faktorar sum eru umráðandi. Ikki minst hjá nýklaktari smábarnafamilju.
At royna nakað nýtt kann vera gott. Men at vera trúgvur móti kenslum sínum og ikki minst at seta familjutrivnaðin fram um alt.....tað er eydnan. Sanniliga fyrimyndarligt at eiga ta gávuna og tað dirvi, sum stundum skal til. Tí tað er kanska at fara eitt sindur ímoti streyminum - men tað kann eisini vera tað heilt rætta, um ein skal vera trúgvur móti sær sjálvum og familju sínari.
Peter er nakað heilt serligt. Ikki bara sum leikari, men sanniliga eisini sum tann dámligi, fryntligi maður, hann er. So vit í H71 kenna okkum heppin, at hann kemur aftur til Føroya og í H71.
Vit hava júst tosað við Peter og spurt hann, hvør størsti munurin er á at spæla hondbólt her og í Danmark.
- Ivaleyst venja vit meir her í Danmark. Eg venji kanska einar 20 - 25 tímar um vikuna. Nógv hava jú kontrakt og eru partvís professionellir leikarar. Og her eru fleiri leikarar, sum veruliga kunnu fáa ein at kýta seg. Allatíðina. Tað ger, at ein er skarpari. Konstant. Her eru eisini fleiri ymisk lið at leika ímóti, og tað ger, at ein ikki neyðturvilaga veit, hvørjum ein skal leika yvirfyri næsta dyst. Í Føroyum eru færri leikarar, og eg veit akkurát, hvør stendur yvirfyri mær til hvønn dyst. Tá tað er sagt, so tekur føroyskur hondbóltur seg støðugt fram. Heilt vist. Vit sóu ungu menninar, sum vóru í Algeria, og nógvir ungir leikarar eru væl fyri eisini.
Miðvísa landsliðsarbeiðið ger eisini, at leikarar fáa meiri venjing og kunnu hugsa størri og fáa nýggjar og meiri gevandi møguleikar. Tað er óført.
Eg haldi at tilboðið, sum H71 hevur til børn og ung, er framúr gott. Og tað kenna børnini uttan iva eisini - allreit, teir vaksnu leikararnir, sum tey hitta í høllini, teir hava uttan óiva eisini motiverandi ávirkan. Og við børnini vil eg siga: møtið upp til venjingarnar full av orku - so flyta tit tykkum uttan iva ein hóp. Men sjálvandi skal tað eisini vera stuttligt.
- H71 kennist sum ein lítil familja. Har er gott skil á øllum, einki er at stúra fyri, og samanhaldið er framúr gott. Tað kennist serstakliga gott, tá ein kemur uttanífrá, at øll eru so opin og gera sítt til, at man bara kennir seg væl.
Oy - tað besta?...trupult at svara...men jú, at at síggja øll tey góðu fólkini aftur. Havi saknað tey. At vera ein partur av liðnum aftur. Og at tað ikki er so langt til venjing. Lættari at savna øll.
Eg komi til Føroyar fyri jól, og skal so til Italiu fyrst í januar við landsliðnum. Men tá eg komi aftur til Føroyar hálvan januar, so skuldi verið lagamanni at verið við aftur - sum leikari hjá H71. Og hóast eg hondbóltsliga havi havt tað sera gott í hópinum hjá Skive og felagnum sum heild, so gleði eg meg.
Vit gleða okkum til at síggja og hoyra Peter aftur í hópinum, í felagnum, í høllini, í Føroyum - verið vælkomin heim: Peter, Gudrun og Rósa.
Sjálvandi, hvat tá!
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Eftir dramatisku hendingina í Klaksvík Svimjihøll herfyri, hava 28 fólk verið til lívbjargingarroyndina, har øll hava verið ígjøgnum teknisku royndina og tey flestu hava verið ígjøgnum praktisku bjargingarroyndina í hylinum og á kantinum.
Í gjárskvøldið hevði eg myndatólið við, har vit gjøgnumgingu Klaksvíkar Svimjihøll og har vóru fleiri manglar. Fleiri av mongu manglunum vóru, at hon var slett ikki uppmerkt, skeltir og annað manglaði, ein neyhurð var stongd, fleiri hurðar vóru stongdar og ongin planur var um, hvussu tann, sum var komin til skaðist, skuldi fraktast út til sjúkraflutning, um skaðin var hendur. Hetta má fáast uppá pláss skjótast gjørligt, helst ídag, sum ein annan dag.
Hetta eru manglar, sum kunnu fáast í rættlag ógvuliga skjótt, skifta cylindarin út á neyðhurðini og seta ein knarva á ístaðin og so seta skeltir upp runt høllina ella seta tey gomlu uppaftur. Ein neyðplan og møguliga koyrt eitt stórt nummar á høvuðshurðina ella givið henni ein annan lit, so sjúkrabilarnir vita hvørja hurð tey skulu koyra til, tá ið skaðin er hendir, tí í hesum førinum, er tíðin er alt umráðandi, jú skjótari vit handla og fáa viðkomandi í viðgerð, betur møguleika hevur viðkomandi at yvirliva.
Sørin S. Djurhuus og ein lívbjargari frá Tórshavn stóðu fyri undirvísingini og komu tey stak væl frá uppgávuni, har tey vísti vandarnar í einari svimjihøll, forkláraði okkum, hvat vit skuldi gera, um skaðin var hendir, um hvussu vit skuldi boða alarmsentralinum frá og hvussu við skuldi bjarga fólkinum, við hjartastartara, munn til munn metodina osv. Eitt lívsvigtigt skeið og sum vónandi, um onkur kemur til skaðist í Svimjihøllini í Klaksvík, kann bjarga lívinum.
Tað var Ægir, sum skipaði fyri hesum skeiðunum, sum hava verið tvey tey síðstu mikukvøldini og nú skuldi tað verið nógv meira tryggari at svomu við Ægir. Sjálvir eri eg stak væl nøgdir við undirtøkuna, tað sigur okkum, at vit taka trygdina í álvara hjá Ægir. Ætli mær at tosað við leiðaran í Svimjihøllini í Klaksvík, har vit í felag, kunnu fáa manglarnar í rættlag skjótast gjørligt.
Til endast vil eg ynskja øllum eini Gleðilig jól og eitt gott nýttár og ynskja okkara svimjarum, sum fara til NM og NJM ídag ein góðan túr og vónandi koma tit aftur við fleiri metum. Eisini takka Klaksvíkar Svimjihøll fyri stak gott samstarv, tit hava tykkara lut í, at Ægir mennist hvønn dag.
Símun á Høvdanum, formaður í Ægir


text:
1910
Jump to navigation Jump to search
Innihaldsyvirlit
Hendingar[rætta | rætta wikitekst]
- 8. februar - William D. Boyce stovnar the Boy Scouts of America.
- 12. februar - Løgtingsval.
- 10. mars - Trælahald verður ólógligt í Kina.
- 20. apríl - Kometin Halley sæst frá jørðini. Hon verður ikki at síggja aftur fyrr enn 1986.
- 14. august - Eldur á heimsýningini í Brussel í Belgia, oyðileggur sýningarnar frá Englandi og Fraklandi.
- 28. august - Svartfjallaland verður sjálvstøðugt kongaríki.
Ókend dagseting[rætta | rætta wikitekst]
- Henry Ford selur 10.000 akfør.


text:
- Tíðindi, mentan og ítróttur
Tveir spurningar um fiskivinnulógina
Bárður Nielsen í Sambandsflokkinum vil hava at vita, um løgmaður heldur, at landsstýrismaðurin í fiskivinnumálum hevur heimild at leggja fiskiflotan, tí hann ikki fær undirtøku fyri sínum politikki.
Hann spyr eisini, hvat løgmaður ætlar at gera, fyri ikki at verða samsekur, um landsstýrismaðurin ger álvara av hóttanini um at leggja flotan á nýggjárinum, sum formaðurin í Sambandsflokkinum orðar seg í spurninginum.
Bárður Nielsen sigur í viðmerkingunum til fyrispurningin, at landsstýrismaðurin í fiskivinnumálum hevur skyldu til at tryggja landsins virði.
Hevur hann ikki eina ætlan fyri, hvat skal henda 1. januar, verður løgmaður noyddur at taka ræðið á landsstýrismanninum fyri at tryggja framhaldandi rakstur í høvuðsvinnuni, sigur Bárður Nielsen.
Leingja virkandi lóg
Jenis av Rana, formaður í Miðflokkinum, fer at spyrja løgmann, um tíðin ikki er komin at virka fyri at leingja galdandi fiskivinnulóg.
Jenis av Rana sigur, at stígur er komin í arbeiðið við fiskivinnunýskipanini, og tað kann hava við sær, at flotin sleppur ikki at loysa um knappar fimm vikur.
Hann sigur, at tað ber ikki til at gera allar lógir og reglur í eini so kollveltandi fiskivinnunýskipan klárar at koma í gildi 1. januar.
- Tí hava vit einki annað val enn ar leingja galdandi skipan og taka okkum ta tíð, sum tað tekur, at gera eina forsvarliga skipan, sigur Jenis av Rana í viðmerkingunum til fyrispurningin.
Miðflokkurin legði fyrr í ár fram uppskot um at leingja lógina um vinnuligan fiskiskap til 2020.
Uppskotið liggur í vinnunevndini.
Sí eisini


text:
Sverri Egholm
16.10.2017 - 21:31
Tríggir persónar hava latið lív í Írlandi, og 330.000 fólk hava ongan streym eftir, at ódnin Ophelia hevur rakt bretsku oyggjarnar.
Fólkið eru biðin um at halda seg innandura meðan ringasta ódnin í 50 ár fer framvið.
Stórt sæð alt Írland hevur verið rakt av streymsliti. Áðrenn dagurin er liðugur, verður væntað, at 450.000 fólk ongan streym hava.
Flestu húsarhald hava streym aftur innan tríggjar til fýra dagar, men umleið 5 prosent kunnu vænta at vera uttan streym í meira enn tíggju dagar, sigur streymveitarin ESB sambært írska kringvarpinum RTÉ.
Í løtuni verður arbeitt at fáa streym til øll sjúkrahús fyrst og fremst. Síðani kemur undstøðukervi, skíular, vatnverk og samskifti, sigur ESB.
Óvanlig ódn
Ódnin Ophelia er heldur óvanlig, tí vanliga kom slíkar frá karibiska havinum og inn yvir Atlantshavið. Hendan er farin í ein landnyrðing móti Asorunum og til Evropa. Væntandi fella 50-70 millimetrar av regni í Írlandi og Skotlandi millum mánadag og týsdag, skrivar Danmarks Radio á heimasíðuni.
Tá Ophelia er farin framvið, liggur eitt nýtt djúpt lágtrýst klárt við meira vindi og meira regni.
Vindstøðir í Írlandi hava í dag mált hvirlur upp í 176 km/t, sum er umleið 49 metrar um sekundið, og ávarað verður um vandan fyri yvirflóð. Tað er eisini galdandi fyri fleiri støð í Englandi og Skotlandi.
Almennar tænastur sum tok og bussar standa still og nógvir vegir eru stongdir, skrivar The Irish Times sambært dr.dk.
Les eisini: Ódnin Ophelia fer suður um Føroyar


text:
Liðskiparin á U21 landsliðnum spælir í 2018 við KÍ
Hann hevur umboðað barndómsfelagið B68, NSÍ, danska Vendsyssel (í næstbestu donsku deildini) og til seinast Skála
Hóast Hákun Edmundsson, sum er miðvallarleikari, bara er 21 ára gamal, so hevur hann spælt 88 dystir í bestu deildini. Hann hevur eisini umboðað føroysku U17, U19 og nú U21 landsliðið, har hann er liðskipari. Hann spældi eisini fimm dystir í 2016, harav tríggjar sum innskiftari, fyri danska felagið Vendsyssel og felags fyri teir var, at Vendsyssel vann allar dystirnar.
Sáttmálin millum KÍ og Hákun er galdandi fyri 2018.


text:
Tænastufunktiónir
KT Landsins hevur frammanundan tvær tænastufunktiónir, Landsnet og Búskaparskipanina. Við tí bygnaði, sum lagt verður upp til, verða tríggjar nýggjar tænastufunktiónir, Samleiki, Tænastur og Heldin. Talan er ikki um tríggjar nýggjar deildir, men um tænastufunktiónir, sum allar hava fýra tvørgangandi sløg av uppgávum, 'leiðsla', 'menning', 'rakstur' og 'kundatænasta'. Hetta merkir, at t.d. ein leiðslupersónur hevur ábyrgdina av fleiri av tænastufunktiónunum. Haraftrat er eitt ráðgevandi toymi knýtt til hvørja tænastufunktión. Meir um ráðgevnadi toymi, niðast á hesi síðu.
Leiðsla
Ábyrgdarhavandi í teim ymisku “Tænastufunktiónunum”, hava ávísar ábyrgdir, t.d. at seta krøv til menning og umsiting av teirra tænastu, sum er liður í landsins KT umhvørvi. Leiðslan hevur ábyrgd av at orða útboðstilfar, politikkir, standardir og mannagongdir (verkgongdir) og skal standa fyri at effektivisera, greina og tryggja, at skipanir og mannagongdir eru brúkaravinarligar.
Menning
Øll menning og forritan av nýggjum loysnum verða sum meginregla forritað og ment av uttanhýsis veitarum. Um ikki serlig viðurskifti gera seg galdandi, skulu allar menningaruppgávur bjóðast út í kapping millum veitarar.
Rakstur
Hýsing og rakstur av servarum og skipanum verða í størstan mun veitt út. Um ikki serlig viðurskifti gera seg galdandi, skulu allar rakstraruppgávur verða bjóðaðar út í kapping millum veitarar.
Support
Brúkarahjálp verður í størst møguligan mun veitt út. Støða skal takast til, um øll brúkarahjálp skal verða veitt út, ella um tað, sum verður rópt 1st. level support, skal verða veitt innanhýsis.
Uppgávur
Umframt Landsnet og Búskaparskipanina, verður mælt til, at KT Landsins fær ábyrgd av trimum nýggjum tænastum, tá tær fara í rakstur, Samleikin, Heldin og felags tænastur, og við teimum koma nýggjar uppgávur. Niðanfyri verða høvuðsuppgávurnar fyri tær einstøku tænasturnar lýstar, harav fleiri av uppgávunum verða veittar út til aðrar partar at útinna. Les um útveiting her.
- Talgildar tænastur
Felags tænstuportalurin verður umsitin av Tænastufunktiónini, sum:
- mennir og umsitur felags tænastuportalin
- orðar og umsitur menningarleiðreglur
- orðar verk- og mannagongdir
- er web redaktión
- hevur ábyrgd av tøkniliga rakstrinum
- viðger umsóknir frá stovnum, kommunum og virkjum um at knýta portalar og tænastur í felags portalin
- stýrir atgongd og knýti av portalum og tænastum í felags portalin
- kunnar áhugaðar partar um broytingar, nýggjar sleppingar og annars økir av áhuga
- veitir ráðgeving og hjálp til borgarar, myndugleikar og KT veitarar og mennarar
- Samleikin
Samleikin verður umsitin av Samleikafunktiónini, sum:
- mennir og umsitur Samleikan
- mennir og umsitur sertifikatiónsdepil
- ábyrgd av lyklaumsitingini (útflýggjar, steingjir og útflyggjar nýtt kort, um hesi eru burturmist)
- hevur ábyrgd av tøkniliga rakstrinum
- hevur ábyrgd av at skjalfesta (dokumentatión og mannagongdir)
- kunnar áhugaðar partar um broytingar, nýggjar sleppingar og annars økir av áhuga
- veitir ráðgeving og hjálp
- Heldin
Heldin verður umsitin av Heldarfunktiónini sum:
- mennir og umsitur Heldina
- mennir og umsitur sertifikatiónsdepil
- orðar politikkir og mannangongdir
- hevur ábyrgd av tøkniliga rakstrinum
- viðger umsóknir frá stovnum, kommunum og virkjum um at knýta seg í Heldina
- stýrir, hvør hevur atgongd til hvørjar tænastur undir hvørjum treytum
- eftirkannar, at treytirnar støðugt verða hildnar
- veitir ráðgeving og hjálp


text:
Kvinnurnar eru føroyameistarar
Kvinnuliðið hjá EB/Streymi/Skála leikti leygardagin javnleik 2-2 móti KÍ í seinasta umfari í landskappingini í fótbólti. Hetta úrslit hevði við sær, at felagsliðið vann sítt fyrsta føroyameistaraheiti. Samstundis steðgaðu tær sigursrøðini hjá júst KÍ, sum hevur vunnið føroyameistaraheitið seinastu 17 árini.
Fleiri hundrað fólk høvdu leita sær í Hólman á Eiði til endabrestin í kvinnukappingini, og hetta setti hátíðarligan dám á dystin. Undan dystinum var støðan tann, at EBS/Skála var fremst, tvey stig frammanfyri KÍ. Fyri EBS/Skála var tað tískil nóg mikið við javnleiki, meðan KÍ skuldi vinna dystin fyri at endurvinna meistaraheitið.
Bæði liðini løgdu nógv fyri. KÍ skuldi, sum sagt, vinna dystin og heimaliðið tyktiskt at leika sambært orðatakinum, at álop er tann besta verjan, og tær royndu eftir førimuni at trýsta spælið niðan á KÍ-hálvuna. Hesin taktikkur riggaði eisini væl meginpartin av fyrra hálvleiki, har KÍ bert einaferð hóttu av álvara, tá veteranurin Rannvá Andreasen sendi eitt langskot á tvørstongina. Seks minuttir fyri hálvleikssteðgin hendi so tað, sum ikki mátti henda; KÍ sendi eitt fríspark úr høgra borði inn í brotsteigin, og í trunkanum var tað ein annar veteranur, Malena Josephsen, sum var fyrst á og beindi bóltin í mál til 0-1. Felagsliðið fall tó ikki í fátt av hesum, og beint fyri hálvleik fekk Heidi Sevdal – ið sum ikki einaferð var mest eyðsýndi leikarin á vøllinum – fatur á bóltinum í vinstru síðu. Hon trekti tvørturum, framvið tveimum KÍ’arum, og plaseraði hegnisliga bóltin dygst við handaru stong til javnleik 1-1.
Í seinna hálvleiki tyktust KÍ-kvinnurnar at leggja meira fyri, og tær høvdu fleiri næskar royndir, millum annað fimm skot á stengur og yvirleggjara. Heimaliðið hevði eisini onkra góða roynd, og hesa løtuna stóð dysturin og balanseraði og tað var stórur spenningur um hvønn veg vektin fór at koppa. Tá eitt gott korter var eftir at spæla varð ein langur bóltur sendur fram á KÍ-hálvuna, har málverjin kom langt út um brotsteigin í eini roynd at sparka bóltin burtur. Kvika Heidi Sevdal jakstraði tó eisini bóltin, og hon var tann fyrra og fekk prika hann framvið málverjanum, og hóast tveir verjuleikarar royndu at toyggja seg, so setti hon bóltin ósvikaliga sikkurt í KÍ-málið og rómurin var sum vera man stórur á leikarum og áskoðarum hjá heimaliðnum, tí nú var meistaraheitið í eygsjón.
KÍ ætlaði tó ikki at geva skarvin yvir og tær høvdu einki at missa, so tær sendu nú enn fleiri fólk fram í álopið, og hetta gav eisini úrslit. Tá einir fimm minuttir vóru eftir megnaði Rannvá Andreasen at fáa bóltin í mál til 2-2, og tað sum eftir var av dystinum royndu tær at trýsta fyri at fáa eitt mál aftrat og avgerða dystin til sín fyrimun. Tað eydnaðist ikki, og við javnleikinum vann EB/Streymur/Skála meistaraheitið
Eiðis kommuna ynskir kvinnuliðnum hjartaliga tillukku við meistaraheitinum – og greipuni.


text:
B1-venjaraskeið um vikuskiftið
Jan Smedemark | 01/02/15
Her um vikuskiftið hava fleiri mans úr Suðuroynni luttikið á venjaraskeið, sum Fótbóltssamband Føroya skipaði fyri. Talan var um byrjunarstigi á venjaraútbúgvingini, sum verður nevnt B1.
Petur Simonsen stóð fyri skeiðnum vegna FSF, sum instruktørur.
Veðrið hevur ikki verið alt ov gott til venjingar hesar dagarnar, tað hevur ligið kavi á vøllinum, men tað forðaði tó ikki luttkarunum at herja á við Stórá.
Alt í alt vóru 19 luttkarar tilmeldaðir. 11 vóru tilmeldaðir umvegis Tvøroyrar Bóltfelag har tó ein gjørdist sjúkur. Í dag fingu teir 10 luttakararnir umvegis Tvøroyrar Bóltfelag prógv og hava nú tikið hol á venjaraútbúgvingarnar, sum FSF bjóðar.
Teir luttakandi umboðandi Tvøroyrar Bóltfelag, sum fingu B1-venjaraprógv, vóru:
Allan Smedemark
Bjarni Nygaard
Boas Nitschke
Kári Sørensen
Kristian Olsen
Niels Pauli Eysturberg
Páll Augustinussen
Søren Bruhn
Søren H. Jensen
Steen H. Sørensen
Myndina hevur Steen H. Sørensen tikið.


text:
Runavíkar kommuna hevur í fleiri ár virkað samsvarandi eini neyvari spillivatnsætlan, og í tí sambandinum hevur býráðið í mong ár brúkt 4-5 milliónir krónur av íløgujáttanini til hetta endamálið um árið. Ætlanin er at halda fram eftir hesum leisti, haðartil komið er á mál. Tað eru 15 bygdir, ið skulu skipast hesum viðvíkjandi, og ætlanin er liðug á Skála, í Elduvík, í Funningsfirði, í Oyndarfirði, í Rituvík og á Glyvrum. Ymiskt er hvussu víðfevndar ætlanirnar eru frá bygd til aðra og Sigrid J. Dalsgaard, verkfrøðingur, sigur, at arbeiðið við ætlanini hevur gingið væl betri enn ætlað. Tað skuldi verið lutfalsliga lætt at fingið t.d. bygdirnar Funning, Æðuvík og Lamba frá hondini, meðan bygdirnar Saltangará, Runavík, Skipanes, Lambareiði og Skálafjørð krevja meiri orku – eisini fíggjarliga.
Í morgun varð sáttmáli skrivaður undir um at fara í holt við spillivatnsætlanina í Søldarfirði. Spf. Voyt í Rituvík hevði lægsta tilboðið og fekk arbeiðið. Tað eru teir báðir Eyðstein Skipanes og Johannes Johannesen sum eiga felagið, og teir byrja at arbeiða hin 13. august í ár, og vænta at vera lidnir hin 17. apríl 2019.


text:
Undantak fyri landing av svartkjafti um føroyskan bryggjukant
vinna26-04-2018 - 09:36 - Jóanis Nielsen
Landsstýrismaðurin í fiskivinnumálum hevur sent eitt uppskot til hoyringar, um at broyta verandi áseting í kunngerð um treytir fyri landing við meira í Føroyum, har ásett er, at allur svartkjaftur skal landast um føroyskan bryggjukant.
Í uppskotinum til broyting verður ásett, at kravið um landing um føroyskan bryggjukant verður tikið av frá tí degi broytingin kemur í gildi og fram til 14. juni 2018.
Fiskiskapurin eftir svartkjafti er nú í føroyskum sjógvi, so væntast kann, at túrarnir hjá skipunum verða styttri, samanborið við túrar á longri farleið. Við góðum fiskiskapi, fer hetta at leggja størri trýst á móttøkuna á landi.
Undantakið byggir millum annað á tað broytingaruppskot til § 49, stk. 2 í lógini um sjófeingi, sum Løgtingið júst hevur samtykt. Broytingaruppskotið ásetir millum annað, at landsstýrismaðurin kann gera undantak frá kravinum um landing um føroyskan bryggjukant fyri ávís fiskasløg, heilt ella lutvíst, ella í avmarkað tíðarskeið. Í viðmerkingunum verður nevnt, at sum dømi fyri undantaki verður víst á svartkjaft, har tørvur er á at gera undantak vegna vantandi móttøkukapasitet í háárstíð.
Mett verður tí, at við hesi støðuni eru grundgevingar fyri, at kravið um, at allar svartkjaftur skal verða landaður í Føroyum, kann verða endurskoðað og broytt.
Í tíðini, tá ið undantakið fyri landing er galdandi, er eisini galdandi undantak fyri krav um uppboðssølu av veiddum fiski.


text:
Á altjóða ráðstevnu í Brussel herfyri skrivaði Fjølrit undir sáttmála við finska rættindafelagsskapin Kopiosto um at avrokna rættindapening.
Fjølrit og Kopisto
Tann 28. mai vóru umboð fyri Fjølrit við á árligu altjóða ráðstevnuni, sum IFRRO (International Federation of Reproduction Rights Organisations) skipar fyri. Hetta er ráðstevna, har umboð fyri felagsskapir, ið umsita upphavsrætt, hittast. Tað var á hesi ráðstevnu, at sáttmálin millum Fjølrit og Kopiosto varð undirskrivaður. Atli K Petersen, formaður fyri Fjølrit og Valtteri Niiranen, forstjóri fyri Kopiosto, settu síni nøvn á skjalið.
B-avtala
Hetta er ein sonevnd B-avtala, sum merkir, at Fjølrit og Kopiosto viðurkenna hvør annan sum lógligan felagsskap og geva hvør øðrum loyvi til at umsita nýtslu av vardum verkum hvør hjá øðrum.
Tá ið avritað verður úr føroyskari bók í Finnlandi, til dømis til undirvísingarnýtslu, er tað Kopiosto, sum stendur fyri at krevja viðurlag fyri nýtsluna, men peningurin verður verandi í Finnlandi. Tá ið avritað verður úr finskari bók í Føroyum, er tað Fjølrit, sum stendur fyri at krevja viðurlag fyri nýtsluna. Hesin peningur verður verandi í Føroyum og kann koma føroyskum upphavsrættarfólki til góðar.
Avtalan verður endurskoðað um 2 ár.
Fjølrit hevur nú millumlanda B-avtalur við
- Danmark: CopyDan Tekst og Node.
- Noreg: Kopinor.
- Ísland: Fjölís.
- Svøriki: Bonus.
- Finnlandi: Kopiosto
Arbeitt verður við at gera fleiri avtalur um at avrokna rættindaviðurløg við fleiri lond.


text:
So er hon her, skráin fyri Várdagar hjá Nes kommunu og Bátafestivalin hjá Bátafelagnum fyri 2018.
- Várkonsertir hjá Nes Sóknar Musikkskúla
- Bátafelagið hevur aðalfund 24. mai 2018
- Várkonsert í Fríðrikskirkjuni mikukvøldið
- Kvøldseta á Bókasavninum í Tofta skúla
- Vælkomin á Bátafestival á Toftum
- Sangkvøldið v.m. Blátt Grass útsett til kl. 20.30
- Mannfólkakvøld á Svangaskarði
- Málningaframsýning v/Andreu Kjeld
- Skulu dekk burtur
- Ruskinnsavningin forskotin hesa vikuna
- Várdagarnir halda fram
- Borgari nr. 1300 í Nes kommunu
- Sandgrevstur byggir goymsluhøll á Toftum
- Hugnaløta á Vesturskin
- Ruddingardagur verður leygardagin
- Orgulkonsert í Fríðrikskirkjuni fríggjakvøldið
- Áheitan frá IRF um at øll húsarhald fáa sær ruskstativ
- Aðalfundur hjá Fornminnisfelagnum
- Oyrahandilin verður Kunningarstova í Nes kommunu
- Skráin fyri Várdagar og Bátafestivalin 2018
- Hugnaløta á Vesturskin
- Svimjuhylurin stongdur í dag
- Várframsýning í Tofta skúla
- Eldrafelagið á Toftum aðalfund
- Bátafestivalurin á Toftum verður 5. mai


text:
Orð: Ókendur
Lag 1: Ókendur
Lag 2: Oscar Ahnfelt
Týtt úr norskum: Petur William Háberg
Upprunaheiti: Snart Herrens dag er nære
1. Nú nær er Harrans dagur – so sára nær hann er,
tann stóra hendingin er nú í hondum,
tí Harrans orð er skilligt, at brátt er síðsta ferð,
at Andans megi kenst í heimsins londum.
Tí vekingin við frelsu nú nemur land um land,
at Andans eldur setur nú hjørtuni í brand,
sum Jesus skjótt í skýnum skulu møta.
2. Áh, ræðuligi dagur, tá brúðrin burtur er,
tey heilagu ei nakrastaðni finnast,
tí Harrans orð ei lýgur, og tað, sum orðið ber,
í álvara vit altíð munu minnast:
Av tveimum annað hvørvur frá kvørn og bø og song,
hitt veldisróp tey savnar frá havi, bygd og ong.
Áh – hvat eitt eftirmøti tá á foldum.
3. So mangan tey til sjónleik og látur vóru her,
men hygg: Í dýrdini vit nú tey hóma.
Í blóðsins kraft tey stríddu, og sigur vunnin er,
nú syngja tey í lívsins sæla ljóma.
Í trúfesti og lýdni tey Jesus’ góvu alt,
tí hann í kærleika tey til brúður hevði valt
og givið teimum lut í sínum ríki.
4. Hoyr – sonur rópar hjartkiptur: Hvar er mamma mín?
Og hvar er pápi? Hvar er beiggi, systir?
Hoyr – mamma grætur sára um horvna skattin sín,
í neyð og gráti mangur verður ristur.
Hoyr mansins róp í trongd – sum tað djúpt í hjartað sker –
um horvnu børn og konu. Og svarið eittans er:
Til dýrdina tey øll nú eru tikin.
5. Tá heldur brúðrin brúdleyp í dýrd, so frí og sæl,
at fyri tí ei orð vit kunnu finna.
Í túsund ár Guds ríki á fold tá verða skal,
og Antikristsins ríki burt skal svinna.
Og eftir friðarríkisins undufullu kor
skal dómsins tími koma og dómsins síðsta orð.
Áh, sælur tann, í lívsins bók tá stendur.
6. Áh, steðga nú, ið Jesus er her og kallar teg,
tú loysast kann frá syndarinnar megi.
Hans hjarta brast í deyða at opna tær ein veg,
og hann vil varða teg á hesum vegi.
Men letur tú bert hánt um, at Harrin kallar nú,
so kann tað føra við sær, at eftir stendur tú,
tá Jesus opinberar seg í skýnum.


text:
Í kvøld skipaði Treysti fyri árligu Viðareiðis Renningini. 50 rennarar meldaðu til, og tað eru vit í Treysti sera takksom fyri. Líkindini at renna vóru avbera góð, og vísti at tað var ein røtt avgerð, at flyta renninga til í kvøld. Undirtøkuni í kvøld vísir, at tað ber væl til, at skipa fyri kapping eitt vanligt gerandiskvøld og ikki vikuskiftinum. Væntandi verður Viðareiðis Renningin næsta ár eitt vanligt gerandiskvøld.
At tað eisini finnast fleiri ungir evnaríkir rennarar á Viðareiði tað sóu vit í kvøld. Tey tilkomnu vóru eisini røsk.
Treysti takkar Viðareiðis Kommunu fyri stuðul við heiðursmerkjum og Føroya Bjór fyri SISU. Eisini ein stór tøkk til øll sum luttóku, hjálptu til og fjeppararnar.
Myndir finnast á hesi leinkjuni: Viðareiðis Renningin 2018
Øll úrslitini eru her niðanfyri:


text:
Takk fyri eina fantastiska veitslu
Vit í nevndini vilja takk øllum, sum vóru á Jólaveitsluni, fyri eina fantastiska veitslu. Takk til tykkara positiva lyndi og góða veitslu lag, uttan tykkum hevði veitslan ikki verði helvtina so góð.
Eina serliga tøkk vilja vit í nevndini geva Birgir Dalfoss, fyri allan tann fantastisk matin. Jes Veirun og Cerinu Dalfoss, fyri alla hjálpina í køkinum. Hjørleif Splidt, fyri hjálpina at taka í móti gestunum. Og Una Debess, fyri framúr góðan tónleik.
Nevndin í Føroyingafelagnum í Aalborg


text:
Skal tað eydnast at forða fyri, at altjóða upphitingin ikki fer upp um 1,5 stig, so er neyðugt at minka CO2 útlátið við 45% fram til 2030. Higartil er upphitingin hækkað við einum stigi. Upphitingin av jørðini fer at halda fram við 0,2 stigum komandi 10 árini við dagsins útláti. Umframt at minka útlátið við ymsum tiltøkum, so verður neyðugt at útbyggja kjarnorkuna og varandi orkukeldur. Kolanýtslan má minka við 80%. Oljan má minka við 40 til 80%. Gassnýtslan kann økjast eina tíð fram men má eisini skerjast munandi. Og skal man røkka málinum er eisini neyðugt við at fanga og goyma CO2.
Tá París avtalan varð gjørd í 2015 miðjaði hon móti, at upphitingin av klótuni skuldi í mesta lagi røkka 2 stigum men helst 1,5 stigum. Skal 1,5 stig markið røkkast verður neyðugt við tiltøkum, sum heimurin ikki hevur sæð áður.
Tað er eitt veðurlagtpanel undir ST, sum hevur lagt eina drúgva frágreiðing fram um veðurlagið.
Frágreiðingin frá ST panelinum «IPCC Special Report on Global Warming of 1.5°C» er ikki hugaligur lesnaður.
Nakrar av høvuðs niðurstøðunum eru hesar:
Munurin á 1,5 og 2 stigum upphiting fyri bæði náttúru og menniskju verður ógvusligur. Fleiri øgiligar hitabylgjur í Afrika, Miðeystri og Miðamerika. Matvøruframleiðslan svíkir, og harvið fólkaflytingar úr Afrika.
Men eydnast tað at stegða upphitingini til 1,5 stig, so kann tað vera við til at minka um mest ógvusligu avleiðingarnar so sum, at fiskastovnarnir ikki verða so hart raktir, og fleiri hundrað milliónir fólk færri verða rakt av hungursneyð og turki.


text:
Hví skal ikki allur fiskurin gagnnýtast
Vinna16-07-2018 - 17:45 - Jóanis Albert Nielsen
Hví fáa trolbátarnir ikki loyvi at fiska meira av toski, sum hjáveiðu á landleiðini, nú tá nógvur toskur er á landgrunninum ?
Trolbátarnir sleppa ikki, at gagnnýta flatfiskin á landleiðini, tí at tað er so nógvur toskur og hýsa eru á landgrunninum, sjálvt um teir brúka rist, og toskurin fer í ein 200 mm posa, so smáfiskurin sleppur út aftur, sjálvt tá kláraðu, teir ikki at halda seg, niðan fyri 35 % av toski og hýsu, teir máttu út av landleiðini, eftir at hava roynt í nakrar fáar dagar.
Men so fingið teir loyvi, frá fiskimálaráðnum frá 09 juni til 07 juli, at hava 50 % í hjáveiðu, men nú er gamla kunngerðin um 35 % aftur í gildið.
http://www.kunngerdaportalur.fo/_vti_bin/api.svc/v1/document/f428c4d4-7778-457d-974a-b0a1d746245b
Tað er ikki stórar nøgdir, talan er um, tí tað eru bert 6 trolbátar, sum hava loyvi á landleiðini í 3 mánaðir, so at hækka hjáveiðuna frá 35 % til 50 % blívur ikki ein stór nøgd av toski, men tað hjálpir uppá hjá trolbátinum, so teir sleppa at fiska og gagnnýta, flatfiskin á landleiðini, sum er gott fyri bagi land, manning og skip.
Tað er eisini gott fyri at línubátar og skip. At trol og snellu bátarnir, sum teir einastu kunnu prógva, at tað er so nógvur toskur, á Føroyagrunninum í løtuni. So at fiskidagar, ella kvotur, ikki blíva meira niður skornar.
Eg veit, at onkur er ímóti, at trolbátar eru inni á landleiðini, men eg haldi, at tað gagnar øllum fiskimonnum, at trolbátarnir, kunnu vísa á hvussu nógvur, fiskur er á grunninum.
Nógv halda eisini, at onkur trolbátur, sum man visti fær fisk, tá fiskur er, skuldi sloppið út á Føroya banka, at gjørt nakrar yvirlits trolingar, so fólk trúgva granskarunum, at ongin toskur er har, so kunnu teir eisini vísa á, at teirra pástandur er rættur.
Tað er synd at teir ikki sleppa, at gagnnýta okkara fiskiríkidømi, tá fiskurin er á grunninum. So vónandi blívur hjáveiðu % 50 teir fáu dagarnir, sum eru eftir á landleiðini ár.
Eyðun Hansen
Vestmanna 15 07 2018


text:
Broytingar eru gjørdar í námsætlanunum í sambandi við próvtøkurnar í føroyskum, donskum og enskum í fólkaskúlanum.
Í sambandi við munnligu próvtøkurnar í føroyskum og donskum er gjørdur ein nýggjur próvtøkuháttur, so at skilja, at nú kann skúlin velja, um flokkur skal upp til munnliga próvtøku sambært próvtøkuhátti A ella próvtøkuhátti B. Sami møguleiki er eisini galdandi í enskum.
Eisini er nú ásett í námsætlanini, hvussu nógvar normalsíður skulu verða grundarlag undir teimum próvtøkuspurningum, ið settir verða til tær munnligu próvtøkurnar í nevndu lærugreinum í 9. og 10. flokki.
Somuleiðis eru gjørdar vegleiðingar til próvtøkuhátt B – synopsupróvtøkuháttin – í føroyskum, donskum og enskum.
Námsætlanir og vegleiðingar til próvtøkuhátt B eru á heimasíðuni www.namsaetlanir.net
Broytingar eru gjørdar í námsætlanunum í sambandi við próvtøkurnar í føroyskum, donskum og enskum í fólkaskúlanum.


text:
Kjaftsvarti kongafiskur (kongafiskaættin)
Helicolenus dactylopterus
dactylopterus (Delaroche, 1809)
Stødd: Kjaftsvarti kongafiskur verður í mesta lagi 57 cm langur. Vanliga er hann millum 20 og 35 cm.
Dýpi: Hann er úr 50 m og niður á 1100 m dýpi.
Litur: Hann er reydligur um bakið og ljósari um síðurnar. Oftast hevur hann eini 4-5 óreglulig, myrk bond niður frá bakinum. Hann hevur myrkan blett á kápuni. Gómin er eyðkendur, heilt myrka blávióllittur. Undir búkinum er hann ljósur og einlittur.
Teinar: R XII + 12-13; G II + 5.
Lýsing: Skapið er mest sum á kongafiski. Kjaftarnir eru javnir. Hann hevur eina ryggfjøður, hon er lægst á miðjuni millum harða og bleyta partin. Hann hevur stórar uggafjaðrar, og endarnir á teinunum í niðaru helvt á fjaðrunum stinga útúr. Gotfjøðurin er lægst framman. Búkfjaðrarnar eru umleið eins stórar og gotfjøðurin. Sterturin er rættiliga langur og mest sum beinur aftan.
Á høvdinum hevur hann fleiri píkar enn kongafiskur, framman fyri eyguni, ovast og aftast á kápuni, umframt at píkarnir á kápubeinunum vísa aftureftir. Strikan gongur rættiliga beint úr stertinum upp á nakkan.
Eyðkenni: Kongafiskalíki. Eyðkendur er tann djúpblásvarti bletturin í gómanum. Beru teinarnir í uggafjaðrunum.
Týdningur: Kjaftsvarti kongafiskurin verður ikki avreiddur í Føroyum, men aðrastaðni verður nakað avreitt.
da: Blåkæft, en: Bluemouth, fr: Sébaste chèvre, ís: Svartgóma, no: Blåkjæft, tý: Blaumaul
Útbreiðsla: Frá Norðurnoregi til Suðurafrika. Í Skagerrak, undir Íslandi og Føroyum. Í Miðjarðarhavinum. Á bankum og tindum úti í Atlantshavinum. Í Vesturgrønlandi. Frá Grand Banka til Meksikoflógvan og Brasil. Undir Føroyum er hann á landgrunninum og serliga á bankum og ryggjum sunnanfyri og vestanfyri.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Maersk kaðalskip lastar 118 kilometrar av kaðalum
Stóru málibondini skulu fram, tá kaðalskipið hjá Maersk Supply Service, Maersk Connector, tekur eina kaðallast umborð. Ein nýggj video vísir, hvussu framkomna kaðalskipið lastar tveir kaðalar upp á 59 kilometra longd hvør samstundis.
Videoin er tikin upp í Blyth og vísir, hvussu kaðalarnir verða fluttir úr hvør sínum lastarúmi til tær báðar karrusselurnar umborð á Maersk Connector, sum hava eina samlaða orku upp á 7.000 tons.
Teir samanlagt 118 kilometra longu 400kV kaðalarnir eru partar av sokallaða Nemo Link, sum knýtir Kent í Bretlandi saman við Zeebrugge í Belgia.
Maersk Connector er annað av einum nýggjum ættarliði av kaðalskipum bygd á Damen Shipyards Group. Maersk Supply Service eigur og rekur skipið, sum er bygt til eina sjey ára langa chartur-avtalu við DeepOcean.
Útgjørt við framkomnari kanningar- og útgrevstrarútgerð, er skipið við til at víðka møguleikarnar hjá DeepOcean í tyngra endanum av kaðalleggingarmarknaðinum.
Maersk Connector vann í 2016 virðislønina ’Offshore Support Vessel of the Year Award’. Skipið var eisini við í endaspurtinum um at gerast ’Ársins Danska Skip 2016’, sum varð kosið á Danish Maritime Fair í oktober 2016.
Kelda: maritimedanmark.dk


text:
Hanna og Pætur vitjaðu Cherry
Gudni og Jørgen, Hanna og Pætur hava vitjað gentuna, sum tey stuðla. Hon eitur Cherry og býr á Filipsoyggjunum
Continue Reading | Comments Off on Hanna og Pætur vitjaðu Cherry
Joe er heppin
Continue Reading | Comments Off on Joe er heppin
Tríggjar glaðar gentur
Surprise, Victoria og Kemah eru tríggjar dugnaligar og fittar gentur. Tær búgva í Monrovia í Liberia og fáa hjálp til skúlagongd frá gávumildum fólkum í Føroyum
Continue Reading | Comments Off on Tríggjar glaðar gentur
Persónligur stuðul hjá barni
Nú gleða børnini seg til, at skúlin byrjar aftur aftaná eina langa summmarferiu, men skúlagongd er ikki ein sjálvfylgja hjá øllum børnum í heiminum. Við at gerast persónligur stuðul, kanst tú vera við til at broyta alt lívið hjá barninum.
Continue Reading | Comments Off on Persónligur stuðul hjá barni
Við tínari hjálp kunnu vit hjálpa
Barnahjálpin hevur nú virkað í góð 9 ár og hava vit hesi árini stuðlað foreldraleysum og fátøkum børnum við skúlagongd. Fleiri av hesum eru nú vaksin og megna nú at fóta sær í lívinum.
Continue Reading | Comments Off on Við tínari hjálp kunnu vit hjálpa
Nýtt navn og búmerki
Tíðindaskriv
ABC barnahjálp fer framyvir at virka undir hjánavninum Føroyska barnahjálpin og er nú sjálvstøðugur føroyskur hjálparfelagsskapur. Hjálparbeiðið er óbroytt og heldur fram á sama hátt, sum frammanundan
Continue Reading | Comments Off on Nýtt navn og búmerki
Ferian tú ongantíð fert at gloyma!
Á páskum 2016 skipar Føroyska barnahjálpin eina ferð til Filispoyggjarnar. Á ferðini fara vit at vitja skúlar og áhugaverd støð.
Continue Reading | Comments Off on Ferian tú ongantíð fert at gloyma!
Útbúgving sum lærari við stuðli av Viðareiði
Í desember 2015, fekk Martin Tutu prógv sum lærari. Hann er fyrsti unglingi í Barnahjálpini, sum hevur fingið hægri útbúgving. Vit eru errin av honum og gleðast um, at tað hevur eydnast honum at koma so langt.
Continue Reading | Comments Off on Útbúgving sum lærari við stuðli av Viðareiði
Nú ber eisini til at stuðla børnum á Filipsoyggjunum
Continue Reading | Comments Off on Nú ber eisini til at stuðla børnum á Filipsoyggjunum
Stuðla nú børnum í India
Í samstarvi við Maranatha Social Organisation stuðlar ABC barnahjálp nú børnum í India. Fólkið har livir í stórum fátækradømi og 95 prosent av fólkinum liva undir fátækramarkinum.
Continue Reading | Comments Off on Stuðla nú børnum í India


text:
Richard Dawkins sigur, at hetta hevði verði endin á hugburðinum at 'human life is absolutely sacred'.
Hann sigur at sermerki, eigur at liggja í líðing, heldur enn á virði menniskjans. Ivaleyst leggur hann her dent á, fosturtøku og aktiva deyðshjálp. Argumentið liggur eitt nú í, at vit til tíðir, velja at drepa fíggindan um tað tænir einum positivum endamálið.
Eg skilji væl argumentið Dawkins framleggur um neyðugu avgerðina, at taka upp vápnini í ávísum tíðum og umstøðum; eitt nú vildu stríði móti Hitler og Japan undir Seinna Heimsbardaga verið tvey týðilig dømir. Men hevur maðurin rætt í, at hetta samsvarar við nútíðar trendin innan fosturtøku og møguliga aktiva deyðshjálp?
Eg ætli mær ikki at koma stórvegis inná hesi bæði í hesum innleggi. Men vit eru vælvitandi um at Vesturheimurin hevur redusera sítt upprunafólk við 20 prosentum, grunda á 40 ára fosturtøku. Í Svøríki liggur hetta um eina millión, tey seinastu 10 árini (um eg minnist rætt). Í Føroyum kostar fosturtøkan landinum, tveir skúlaflokkar um árið.
Við tosa ikki bara um persónar sum verða fødd við ymiskum brekið (hesi hava í mínari verð somu rættindi sum øll onnur), men eisini um slík, sum annars vildu verði fødd uttan brek. Hesi vildu inkludera okkara núverandi og framtíðar, arbeiðsfólk, læknar, sjúkrasystrar, lærarar, vísindafólk, vinnulívsfólk, serfrøðingar innan økonomi og politik, etc.
Evropa hevur í longri tíð tyst eftir arbeiðsmegi og sum Matthew Wright í Channel 5 sendingi 'The Wright Stuff' segði tað: "var tað ikki fyri stóru innrásini av innflytarum hevði Ongland, í dag ligið á knøunum".
Eisini haldi eg at fosturtøka týðiliga opinberar ein ikki-kristnan hugburð av ábyrgdarloysi. Ómoralur, ótrúðskapur og sjálvsøkni er ein týðandi orsøk..
Eg haldi tí slett ikki, at Dawkinsa analogi við at fara í kríggj er samsvarandi. Eitt nú var seinni heimsbardagi týðandi, eftirsum endamálið var at bjarga menniskjum undan kúgan og líðing. Í tí førinum vóru mong lív tikin av tí einu orsøk, at lívið er absolut heilagt. Eitt sindur mótsigandi, men soleiðis fungerar heimurin vit búgva í.
Men við hesum kann fosturtøka ikki samanberast. Fosturtøka er í flestu førum, eitt úrslit av ábyrgdarloysi og einari flýggjan undan ábyrgd. Hetta er sjálvandi væl skilligt um ein bara hevur 70 ár at liva í og tað sum veruliga geldur er 'eg, mær, mítt'. Tí skilji eg væl at fosturtøka er rættuliga samsvarandi við eina meiri gudleysa áskoðan (sjálvt um eg veit, at ikki allir gudloysingar eru fyri fosturtøku).
Somuleiðis við aktivari deyðshjálp. Tendensurin er ídag, ikki longur bara at veita teimum hjálp at doyggja, sum ikki seta seg før fyri, at liva áhaldandi við pínufullari, deyðiligari sjúku. Tendensurin í nógvum úttalisum, er eisini blivin tann, at eldra ættarliði er blivin ein byrða. Manglandi barnsburður skapir óbalansa og nøkur eru av tí áskoðan, at hesi eldru, kanska áttu at verði eggja til at latið teirra lív, heldur enn at fara á eitt ellisheim har skattakrónurnar frá okkum fáu eftirsitandi, skjótt ikki koma at muna.
Aftur er talan um ábyrgdarloysi og nakað sum er beinleiðis óetiskt.
Eg loyvi mær tí at siga, at óansæð hvussu væl Dawkins argumenterar jaliga fyri einum gudleysum samfelagið, har menniskjalívið ikki er absolut heilagt, eru dømini oftani knýtt at ómoralskum ábyrgdarloysi. Heldur ikki kann maðurin garantera fyri, at markið um etisku virðini ikki verður flutt frá núverandi støðuni, tá hansara dentur á líðing einaferð verður ein holdningur, sum man bara tveitir afturum seg.
Hesin holdningurin hjá Dawkins er tí vandamikil, tí etikur sum ikki er absolutur, kann reduserast og førkast hagar ein vil, og tá kann ein lættliga trakka inní heimin hjá Stalin og Hitler.
Um menniskjan kann reduserast til eina afrikanska apu, ein fisk úr havinum, eina maskinu, ella ein klump av vælskipanum tilfarið, so er lítið høpið í at grundgeva fyri etikki, eftirsum hesin verður mettur subjektivur og tá kann talan verða um meiri enn embryos, ommir og abbar.
Læt ikki Dawkins sannføra teg við hugleiðingum, hann neyvan trýr uppá sjálvur og sum nógvir góðir ateistar ikki trúgva heldur.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Wednesday, November 14, 2012
Fríða okkum frá Dawkins
Sjálvandi, Dawkins vil verða við, at ateistar eins og aðrir minniluta bólkar, eru offur fyri mannamuni og at ateistar, tíðskil, fyri at standa hesum kúgandi religiøsu kreftunum ímóti, mugu stíga fram og koma út úr skápinum.
Tó so tykist motivi hjá Dawkins og hansara eftirfylgjarum, ikki vera grunda á tørvinum av frælsi og útfríðan, men heldur tørvinum eftir at kúga! Tildømis, tørvinum at fríða børn teirra kristnu undan religiøsu ávírkan foreldranna, opinbart fyri at draga hesi undir møguligu framtíðar ateistisku indoktrinering statsins.
Løgið sum hesir eru veruleikafjarðir og týdningur av orðum og hugtøkum soleiðis verður endavendur.
http://www.guardian.co.uk/commentisfree/2007/oct/01/deliverusfromdawkins


text:
Framsýningin av livandi fiski og krabbadýrum á Føroya Sjómannadegi í vanda
Mentan08-08-2018 - 12:52 - Jóanis Nielsen
Eyðstein Poulsen, sum er ein av fyriskiparunum samband við Føroya Sjómannadag, sum verða í Klaksvík tann 18. august sigur, at ein av best vitjaðu tiltøkunum á Føroya Sjómannadegi nú er í vanda orsaka av nýggju djóraverndarlóggávuni.
Framsýningin av livandi fiski og krabbadjórum v.m., sum hevur verið tíðandi partur av Føroya Sjómannadegi tey 14 árini sjómannadagar hava verið fyriskipaðir í Klaksvík, er í stórum vanda, sigur Eyðstein Poulsen, sum er ein av fyriskiparunum av Føroya Sjómannadegi.
- Trupuleikin hjá okkum er nýggja djóraverndarlóggávan, sum er markant broytt av løgtinginum í seinastu tingsetu. Sambært henni er ikki longur loyvt at forstýra krabbar og fisk óneyðugt‚ so tey verða stressað, les meira á Norðlýsinum her.


text:
Á visjónstorgi á Norðurbryggjuni í Keypmannahavn 30. oktober 2006 var framløga av visjón 2015. Her er eitt íkast til kjakið um granskingarvisjónina og -strategiina. Fyrri partur av kronik í tveimum pørtum.
Eg skal í tveimum kronikkum gera viðmerkingar til granskingarstrategiina hjá Landsstýrinum í visjón 2015. Í fyrra parti verður verandi upplegg hjá arbeiðsbólkinum viðgjørt saman við tí búskaparligu hugsan, sum liggur aftanfyri. Nógv verður gjørt burtur úr at analysera, hvørjar avleiðingar kunnu væntast av tí strategi, sum er løgd fram, tí at døma eftir fyrstu svarunum uppá nakrar av atfinningunum niðanfyri er tað neyðugt. Í seinna parti verður úrtøka av gransking viðgjørd, og hvussu hon kann økjast. Á hesum grundarlag verður ein skitsa fyri eina granskingarstrategi gjørd, og herundir verða nøkur óvæntað granskingarøki nevnd, ið kunnu geva góða úrtøku til føroyska samfelagið.
Uppleggið til granskingarstrategi inniheldur fleiri góð hugskot, og viðgerðin í arbeiðsbólkinum higartil er sjálvsagt heldur ikki burturspilt, men yvirordnaða hugsanin, tankagóðsið, er eftir mínum tykki á heilt skeivari leið og er ávirkað av grundleggjandi misskiljingum av vinnupolitikki og búskaparfrøði, og manglar eina analysu av, hvørjir trupulleikar gera, at so lítið verður granskað í dag. Tá fundamentið er soleiðis, er stórur vandi fyri, at man ger álvarslig mistøk.
Um gransking í visjónsætlanini
Visjónin, at »Føroyar eru millum heimsins fremstu lond innan gransking, menning og nýskapan« er góð, tí hon gevur nakað at miða ímóti, og ikki er ósannlíkt, at Føroyar á nøkrum granskingarøkjum kunnu verða fremst. Men beint eftir hetta stendur skrivað, at »Hesi viðurskifti skulu samskipast soleiðis, at tað almenna og vinna ganga hond í hond innan samskipan og raðfesting«. Her er tað, vandin lúrir.
Granskingarstrategiin er sambært upplegginum í trimum høvuðsøkjum, Bygnaður, Raðfest øki og Fígging og úrtøka. Fígging og úrtøka kemur við í seinna part, tey bæði fyrru punktini verða viðgjørd í hesum parti.
Skipast skal ein bygnaður, sum samskipar alla almenna og privata gransking. Bygnaðurin skal »skapa eitt kveikjandi granskingarumhvørvi, merkt av skapanarevnum, liðiligleika og villskapi.« Hetta eru góð mál, men her liggur eitt paradoks, sum framgongur niðanfyri.
Endamálið við at skipa alla gransking í ein bygnað er at kunna stýra granskingini móti ávísum satsingarøkjum, »soleiðis at vit við tíðini fáa fleiri bein at standa á«, og eftir úttalilsum at døma, eisini at fáa nakrar skala-effektir. Bæði hesi endamál eru óheppin.
Føroyar eru so lítlar, at á granskingarøkinum kunnu Føroyar ongantíð vinna í altjóða kapping uppá skala-effektir. Føroyar kunnu vera við í bæði samstarvi og kapping á fleiri økjum, men skulu vit hava nakran møguleika at vinna í altjóða kapping, so má tað vera í gransking har skala-effektir ikki hava týdning.
Høvuðsatfinningin ímóti granskingarætlanini er tó, at man frá almennari síðu vil ávirka, hvat vinnan skal granska í! Tað verður gjørt uppá ein máta, sum er ein leið beint aftur í 80ini.
Tað stendur ikki beinleiðis, men kom fram bæði í framløguni av upplegginum til granskingarstrategi og politiskum úttalilsum í kjakinum aftaná og serliga í sendingini »62 norður« dagin eftir, at ætlanin er, at tað almenna skal gera gransking, sum hoyrir vinnuni til, og tá tað almenna fíggjar, skal eitt vísindaráð »sum er forankrað við leiðandi politikarum, sum saman við fakfólki siga, hvørji eru satsingsøkini.« (Løgmaður í »62 norður«.)
Tað sama sum í 80unum
Í 80unum var ein skipan, har tað almenna veðhelt fyri skip, men bara um tað vóru tey røttu skipini. Menn sum vildu seta pening í skip gloymdu at spyrja, hvørji skip kundu bera seg, teir spurdu í staðin, hvat man kundi fáa veðhald til. Soleiðis satsaðu teir privatu skeivt fyri 2.6 milliardir, tí tað almenna vildi tað. (Caragata: Veðhaldsútgjald 1992-93.)
Tá eg geri hesa samanbering, so er tað ikki ein roynd at rópa fyri at fáa fólk at lurta. Tað er tí, at mekanismurnar man setur í verk, eru neyvt tær somu. Man ger sama mistak, men uppá ein eitt sindur øðrvísi máta. Og í mun til í 80unum, ætlar man hesa ferð at rinda so hvørt.
Raðfesting er nakað sum fer fram dagliga í øllum liðum, og skal eisini vera. Men at prioritera vinnugransking kann einans vinnan gera. Tað er vinnan, sum hevur fingurin á pulsinum, og við luttøku á marknaðinum hevur møguleika at vita, hvat ber til, og hvat ikki ber til.
Samstundis sum vit eru í gongd við at privatisera almennar fyritøkur, fyri at tær betur skulu kunnu virka á marknaðinum í kapping við aðrar fyritøkur, so ætlar man nú at nationalisera føroyska vinnugransking. Tann sum rindar fyri granskingina hevur natúrliga ognarrættin til úrslitini. Er ætlanin, at tað almenna skal granska og geva úrslitini burtur? Og skulu úrslit av eini verkætlan gevast til ávísa fyritøku ella til allar? Hvat við patentum? Einfaldu spurningarnir vísa, at ætlanin ikki er heilt gjøgnumhugsað, og stórir óloystir spurningar.
Tað er enn ikki heilt greitt út í æsir, hvussu bygnaðurin skal skipast, men ein slíkur bygnaður verður tungur og seinførur. Vit fáa eina sera stirvna skipan, fyrst politiska telving og uppíblanding (sambært endurgeving frá Løgmanni í »62 norður« omanfyri), aftaná skal landsgrannskoðarin kanna, hvussu pengarnir eru brúktir (soleiðis er sambært lóg), og hetta verður vinnan noydd at tillaga seg. Tað er ein ófrávíkiligur veruleiki, at vinnan kann ikki samstundis tillaga seg marknaðin. Tað er ikki ein spurningur um, hvørjir politikarar sita og velja satsingsøki. Almenn raðfesting verður oftari skeiv enn rætt, tí hon verður ikki tillagað marknaðin.
Í einum globaliseraðum heimi, sum visjónsætlanin fyrst og fremst skal brynja Føroyar til, og har broytingar kunnu henda bráddliga og skjótt, er ein strategi, har man sentralt velur, hvat satsast skal uppá, serliga vandamikil. At skipað alla føroyska gransking í ein bygnað er tí ikki ein strategi, ið hoyrir framtíðini til.
Granskingarstuðul kann forða nýhugsan
Tað er eingin munur á at stuðla ávísum útvaldum vinnuíløgum og at stuðla ávísari útvaldari vinnugransking. Bæði avlaga vinnusamansetingina soleiðis, at vit fáa aðra vinnu enn hana, sum ber seg best á marknaðinum, og sum ger landið ríkast. Á henda hátt er eingin munur á rakstrarstuðli, íløgustuðli og granskingarstuðli til vinnu.
Henda avleiðing fer at síggjast soleiðis, at tá tað almenna fer við pengum inn í ávísa vinnugransking, so fara privatu pengarnir aftaná, tí privata úrtøkan er størri, har almennur stuðul fæst. Tað merkir, at man ikki bara økir innsatsin á valdu satsingarøkjunum, sum í dag ikki bera seg, man vil samstundis draga privatar pengar burtur frá aðrari gransking, sum íleggjarar annars høvdu vónir til kundi geva positiva úrtøku. Hesa avleiðing hevur man yvirsæð, um man heldur, at almennur stuðul vil geva betri vinnugransking.
Men trupulleikarnir enda ikki her. Tá tað almenna ætlar at fíggja vinnugransking, har úrtøkan skal koma sum privat gagnnýtsla, stovnar man ein nýggjan vinnupolitiskan marknað til kradding. Politiska raðfestingin fer at koma undir trýst frá privatum búskaparáhugamálum. Sterkast á vinnupolitiska marknaðinum er sum oftast verandi vinnulív. Vegna kradding fáa vit tí orsøk at stúra fyri, at granskingarbygnaðurin fer at gerast júst ein forðing fyri nýhugsan innan menning og nýskapan, í staðin fyri ein drívmegi.
Tað gevur einans meining, at tað almenna blandar seg í vinnugranskingina, um man heldur, at politikarar og byrokratar vita betur, hvat fer at geva úrtøku, enn vinnulívsfólk og íleggjarar. Og sjálvt politikarar við stórum sjálvsáliti eiga at duga at síggja, at tað er ein fortreyt, sum ikki er uppfylt í dag.
Tað verður helst granskað minni í vinnuni í dag enn tað, sum hevði givið mest úrtøku fyri samfelagið. Men orsøkin er, at vinnugransking gevur ov lítla privata úrtøku. Og tað er lætt at finna eina orsøk!
Vit hava í nógv ár havt stóran stuðul til fiskivinnuna, m.a. ókeypis fiskidagar, og harvið kappast aðrar vinnur ikki á jøvnum føti um kapitalin. Í staðin fyri at avtaka hesar forðingar, taka lógina um vinnuligan fiskiskap í álvara og krevja gjald fyri fiskidagar, so byrjar man nú at stuðla øðrum vinnum eisini. Hetta er stutt og greitt skeiv loysn.
Hevur vinnan ikki ráð?
Sagt verður, at ov lítið verður granskað í vinnuni, tí vinnan hevur ikki ráð at granska, og at tí má tað almenna stuðla vinnugransking. Aftanfyri henda pástand liggur sama misskijing, sum tá íløgustuðul verður givin fiskiflotanum við grundgevingini, at vinnan hevur ikki ráð at endurnýggja seg. Soleiðis fungerar verðin ikki! Ein íløga verður ikki gjørd eftir, um verandi framleiðsla gevur ráð, men um úrtøkan av íløguni er væntað at verða nóg stór. Somuleiðis verður ein gransking sett í verk, um úrtøkan av granskingini verður mett at verða nóg stór. Soleiðis arbeiðir einhvør dugnalig fyritøka, soleiðis játta fíggingarstovnar lán, og tað eiga fólk í fyrisitingini eisini at vita.
Lat okkum gera eitt tankaeksperiment: Um tað almenna í staðin fyri at stuðla vinnugransking við kr 200 mió. árliga heldur býtti hesa upphædd út til vinnulívið, so er frágreiðingin um vantandi pening til gransking burtur. Og lat okkum hugsa víðari, at vinnan sjálv slapp frítt at gera av, hvat pengarnir skulu brúkast til. Hvussu nógv hevði tá verið brúkt til vinnugransking, haldi tit? Ikki nógv, tí pengarnir høvdu heldur verið brúktir til annað endamál í fyritøkunum! Og tað høvdu vinnulívsleiðslurnar gjørt fyri at menna fyritøkurnar og økja úrtøkuna mest møguligt.
Um man ivast í hesum tankaeksperimenti, so kundi man kanska í staðin gjørt eina spurnarkanning!
Um vinnulívsleiðslurnar sjálvar vilja prioritera annað enn gransking, so ger man bæði fyritøkurnar og landið fátækari við at tvinga tær heldur at brúka pengarnar uppá gransking. Harvið er vinnugransking í teimum nøgdum man nú ætlar als ikki rentabul fyri vinnulívið sum er, og vil tí minka heldur enn økja búskaparvøksturin.
Trupulleikin er ein heilt annar. Omanfyri var staðfest, at stóri studningurin til fiskivinnuna er ein orsøk. Aðrar orsøkir kunnu eisini vera, møguliga okkurt við búskaparstrukturunum í Føroyum, men í staðin fyri at finna hesar trupulleikar og loysa teir, so velur man at kasta pengar eftir órentablari gransking. Tað er tekin um dovinskap, at man ikki roynir at finna fram til veruliga orsøkina til at so lítið verður granskað í vinnulívinum, áðrenn man fer at kasta milliónir av krónum hvørt ár eftir fyritøkum, sum ikki hava hug at granska.
Búskaparfrøði í Føroyum
Tá Andreas Heyde steig í land av Fortuna í skaldsøguni »Barbara«, hevði hann við sær bók, sum hann gav Johan Hendriki í gávu. François Quesnay hevði skrivað, og Andreas Heyde greiðir frá hvør hann er:
Ja, det er en mand af den nye økonomiske skole, som de kalder den fysiokratiske. De vil nu have, at alt skal gå på en helt ny og ligesom mere naturlig melodi her i verden. De siger, at landbruget og jordens opdyrkning er den sande kilde til al rigdom, og selvfølgelig også bør spille den første violin i ethvert velstyret riges økonomi. (»Barbara«, s. 151.)
Í øllum londunum rundan um Føroyar er henda búskaparfrøði avvíst fyri mongum árum síðani. Føroyskur vinnupolitikkur, bæði sum hann er niðurskrivaður og førdur út í verki ígjøgnum mong ár hevur víst, at tað er fysiokratiska hugsanin sum framvegis er ráðandi. At halda fast við fysiokratisku hugsanina er at ignorera tey framstig, sum eru hend í búskaparfrøði, síðani tað var partur av tí at liva í Føroyum, at man viðhvørt noyddist at fjala seg í fjøllunum fyri sjórænarum.
Henda búskaparfrøðiliga hugsan verður fasthildin av seráhugamálum, ið hava fyrimun av tí. Hetta verður gjørt við propagandu sum »gongst tað vinnuni væl, so gongur tað landinum væl«, ein hugsan, ið er bæði skeiv og skaðilig! Og tíverri eisini av búskaparfrøðingum, sum eru til fals hjá seráhugamálum.
Tað er serliga torført at gera upp við hesa hugsan, tá seráhugamálini eru so sterk, og miðfyrisitingin so veik. Tað hevur helst verið gjørt í bestu meining, men føroyskur vinnupolitikkur hevur altíð verið til frama fyri seráhugamál. Hetta er enntá niðurskrivað í Vinnurit 1-5 frá 1998. Vinnumálaráðið, ið um rætt var vardi samfelagsáhugamál í staðin fyri sum higartil seráhugamál, hevur so vítt eg havi fylgt við, ikki havt ein búskaparfrøðing í starvi í minsta lagi síðani 2001, tá eg las Vinnuritini. Og tað eru politikarar neyvan greiðir yvir.
Tað er kanska at yvirtulka eitt sindur, men man hómar fysiokratisku hugsanina í granskingarstrategiini: »Umráðandi er at raðfesta natúrlig øki.« Men havandi í huga nýliga álitið um granskararpark er tað helst júst henda hugsan, sum hevur sníkt seg inn her. Um økini eru natúrlig, so skuldu tey vunnið, eisini í javnari kapping um fígging.
Í øðrum parti sum verður í blaðnum næsta týsdag, skulu vit venda aftur til granskingina, hvussu hon kann geva úrtøku til samfelagið, samanhang millum úrtøku og fígging og onnur viðurskifti ein granskingarstrategi fyri Føroyar eigur taka við.
Vanløse 6. november 2006, Flóvin Eidesgaard
Far til annan part.